title: Natallja Safronnikava

text: Natallja Safronnikava (, , o.s. Vinogradova, s. 28. helmikuuta 1973) on valkovenäläinen pikajuoksija.


title: Natallja Safronnikava

text: Lissabonin MM-hallikisoissa 2001 Safronnikava sijoittui 200 metrillä pronssille ajalla 23.17. Samana vuonna hän saavutti pronssia myös Pekingissä järjestetyissä universiadeissa. Birminghamin MM-hallikisoissa 2003 Safronnikava oli 200 metrillä viides ja samana vuonna Pariisin ulkoratojen MM-kisoissa kuudes.


title: Natallja Safronnikava

text: Budapestin MM-hallikisoissa 2004 Safronnikava oli alun perin 200 metrillä toinen. Kilpailun voittaja Anastasija Kapatšinskaja kuitenkin kärähti kielletyn stanozololin käytöstä ja menetti kultansa, jolloin Safronnikava nousi maailmanmestariksi. Samoissa kisoissa Safronnikava oli 60 metrillä kahdeksas.


title: Natallja Safronnikava

text: Göteborgin EM-kilpailuissa 2006 hän voitti pronssia 4×100 metrin viestissä.


title: Bernard Lagat

text: Bernard Kipchirchir Lagat (s. 12. joulukuuta 1974 Kapsabet, Nandin piirikunta, Kenia) on kalenjin-heimon nandi-haaraan kuuluva juoksija, joka on keskittynyt pääasiassa 1 500:n ja 5 000 metrin juoksuun. Syntyjään Lagat on kenialainen, mutta saanut sittemmin Yhdysvaltain kansalaisuuden.


title: Bernard Lagat

text: Lagat opiskeli Washingtonin osavaltion yliopistossa, mistä hän valmistui vuonna 2000. Hän voitti vuonna 1999 kultamitalin universiadien 1 500 metrillä. 2000 Sydneyn olympialaisissa hän oli samalla matkalla pronssilla ja 2001 Edmontonin MM-kisoissa hopealla. 2002 Lagat voitti matkalla Afrikan mestaruuden ja oli ykkönen myös maailmancupissa Madridissa. 2003 Birminghamin MM-hallikisoissa hän saavutti hopeaa. Hän ei voinut osallistua samana vuonna Pariisin ulkoratojen MM-kisoihin, koska hänen doping-näytteestään oli löydetty merkkejä EPOsta. B-näyte osoittautui sittemmin negatiiviseksi. 2004 Budapestin MM-hallikisoissa hän voitti kultamitalin 3 000 metrillä ja oli samana vuonna Ateenan olympialaisissa 1 500 metrillä toinen.


title: Bernard Lagat

text: Maaliskuussa 2005 Lagat ilmoitti olleensa Yhdysvaltain kansalainen jo toukokuusta 2004 lähtien. Saman vuoden elokuussa käydyissä Ateenan olympialaisissa Lagat kuitenkin edusti Keniaa, joten hänen 1 500 metrin hopeamitalin tilanteensa on ollut epäselvä, koska Kenian lait eivät mahdollista kaksoiskansalaisuutta. Kansalaisuusvaihdoksensa myötä Lagat ei myöskään voinut osallistua 2005 Helsingin MM-kisoihin. Ensimmäisissä Yhdysvaltain mestaruuskilpailuissaan vuonna 2006 hän voitti 1 500 metrin ja 5 000 metrin matkat. Vuonna 2007 Yhdysvaltain mestaruuskilpailuissa Lagat voitti 5 000 metriä ja oli 1 500 metrillä kolmas.


title: Bernard Lagat

text: Osakan MM-kisoissa 2007 Lagat voitti sekä 1 500 metrin että 5 000 metrin maailmanmestaruuden. Hän oli kolmas urheilija joka olympia- tai MM-kisoissa onnistui voittamaan nämä matkat. Paavo Nurmi voitti matkat Pariisin olympialaisissa 1924 ja Hicham el-Guerrouj Ateenan olympialaisissa 2004. Lagat uhosi voittavansa molemmat matkat myös Pekingin olympialaisissa, mutta 1 500 metrillä hän ei selviytynyt edes loppukilpailuun ja jäi vitosella yhdeksänneksi. Berliinin MM-kilpailuissa 2009 hän sijoittui 1 500 metrillä kolmanneksi ja 5 000 metrillä toiseksi.


title: Bernard Lagat

text: Dohan sisäratojen MM-kilpailuissa 2010 hän voitti kultaa 3 000 metrillä. Daegun MM-kilpailuissa 2011 hän sijoittui 5 000 metrillä toiseksi. Istanbulin sisäratojen MM-kilpailuissa 2012 hän voitti kultaa 3 000 metrillä. Lontoon olympialaisissa hän oli 5 000 metrillä neljäs ja Moskovan MM-kilpailuissa 2013 kuudes. Sopotin MM-hallikilpailuissa 2014 hän sai hopeaa 3 000 metrillä.


title: Piikkisiat

text: Piikkisiat (Hystricidae) on jyrsijöiden heimo, johon kuuluu 11 nykyisin elävää lajia. Lajit tunnetaan parhaiten suojaavista piikeistään.


title: Piikkisiat

text: Piikkisikojen piikkien koko ja muoto vaihtelevat, toisilla lajeilla ne näkyvät selvemmin kuin toisilla. Piikit ovat kehittyneet karvoista, ja ne suojaavat eläintä tehokkaasti. Komeimmat piikit ovat Afrikassa ja Aasiassa tavattavilla piikkisioilla ("Hystrix"-suku). Uhattuina ne kiertyvät osittain kerälle ja ravistelevat piikkejään. Niiden piikit ovat mustavalkoisia ja jopa 50 cm pitkiä. Piikkisikojen piikit eivät ole myrkyllisiä, mutta haavaan voi kehittyä vaarallinen tulehdus.


title: Piikkisiat

text: Piikkisiat syövät pääasiassa lehtiä, juuria ja hedelmiä. Usein ne aiheuttavat vahinkoja viljelyksillä ja erityisesti juurikasvimailla. Naaraan kantoaika on noin 100-200 vuorokautta. Piikkisiat saavat kerrallaan yhdestä kahteen poikasta. Piikkisiat voivat elää jopa 17-vuotiaiksi.


title: Piikkisiat

text: Piikkisiat ovat yöeläimiä ja ne elävät koloissa tai luolissa. Talvisin piikkisiat liikkuvat vain vähän, mutta talviunta ne eivät nuku. Piikkisika voitaisiin piikkiensä johdosta sekoittaa siiliin, joka kuitenkin on paljon pienempi. Siilin piikit ovat myös lyhyitä ja tasapituisia.


title: Piikkisiat

text: Piikkisikoja, joista on käytetty myös nimeä vanhan maailman piikkisiat, ei tule sekoittaa Pohjois- ja Etelä-Amerikassa eläviin samankaltaisiin eläimiin, jotka kuuluvat puupiikkisikojen ("Erethizontidae") heimoon. Vaikka heimojen edustajat muistuttavat toisiaan, ne eivät ole erityisen läheistä sukua toisilleen. Puupiikkisioilla on jaloissa isot kynnet ja karvattomat anturat, joilla on hyvä tarttua oksiin. Puupiikkisikojen erikoistunein laji on kierteishäntäpiikkisika, joka elää Keski- ja Etelä-Amerikan metsissä. Sillä on pitkä ja lihaksikas häntä, jonka se kietoo kiipeillessään oksan ympärille lisätueksi.


title: Piikkisiat

text: Nisäkäsnimistötoimikunta on ehdottanut, että piikkisikojen heimon suomenkieliseksi nimeksi vaihdettaisiin ”piikikkäät”. Suomen kielen lautakunta on kannanotossaan arvostellut ehdotettua nimeä epähavainnolliseksi.


title: Gabriel Sandu

text: Niculae Gabriel Sandu (s. ) on Helsingin yliopiston teoreettisen filosofian professori.


title: Gabriel Sandu

text: Gabriel Sandu valmistui lukiosta Bukarestissa vuonna 1973 ja opiskeli siellä myös taloustieteen maisteriksi valmistuen 1978 (Academy of Economic Sciences), mutta siirtyi sitten Suomeen. Hän valmistui Helsingin yliopistosta filosofian kandidaatiksi 1984, lisensiaatiksi 1987 ja filosofian tohtoriksi vuonna 1991. Hänen peliteorian logiikkaa käsittelevän englanninkielisen väitöskirjatyönsa, jonka otsikkona oli "Studies in game-theoretical logics and semantics", ohjaaja oli professori Jaakko Hintikka.


title: Gabriel Sandu

text: Professorin viran Helsingin yliopistolta Sandu sai vuonna 1998. Vuosina 2004–2007 hän oli tutkimusprofessorina Ranskan Centre national de la recherche scientifiquessa, sitten virkaatekevä filosofian professori 2007–2008 ja professori 2008–2009 Pariisin yliopistossa (Université Paris 1: Panthéon-Sorbonne).


title: Gabriel Sandu

text: Professori Sandu on ollut sekä Suomalaisen Tiedeakatemian että Academia Europæan jäsen vuodesta 2011.


title: Gabriel Sandu

text: Sandu on käsitellyt julkaistuissa artikkeleissaan esimerkiksi kielifilosofiaa, totuusteoriaa sekä logiikkaa.


title: The Documentary

text: The Documentary on The Gamen virallinen vuonna 2005 julkaistu debyyttialbumi. Se on myynyt maailmanlaajuisesti yli viisi miljoonaa kappaletta ja nousi Yhdysvalloissa albumilistan ykköseksi alkuvuodesta 2005. Yhdysvalloissa levy saavutti tuplaplatinaan oikeuttavan myynnin. Levy on julkaistu CD-levynä ja vinyylinä, sekä GD:nä jonka mukana on DVD-dokumentti.


title: The Documentary

text: Albumilta julkaistiin singlet kappaleista "Westside Story", "How We Do", "Dreams", "Hate It Or Love It" ja "Put You On The Game".


title: The Documentary

text: Albumilla on todella nimekkäitä vierailijoita kuten 50 Cent, Mary J. Blige, Nate Dogg, Eminem ja Busta Rhymes.


title: Takaisin maalle – Masjävlar

text: Takaisin maalle – Masjävlar on Maria Blomin käsikirjoittama ja ohjaama elokuva vuodelta 2004. Blom kirjoitti elokuvakäsikirjoituksen vuonna 2001 ensi-iltansa saaneen näytelmän pohjalta. Elokuva voitti kolme Guldbaggea: elokuva, käsikirjoitus ja naissivurooli.


title: Takaisin maalle – Masjävlar

text: Elokuvan ensi-ilta oli Tukholman elokuvafestivaalilla 25. marraskuuta 2004.


title: Takaisin maalle – Masjävlar

text: 31-vuotias IT-yrittäjä Mia (Sofia Helin) palaa Tukholmasta isänsä 70-vuotisjuhliin kotiseudulleen Taalainmaalle, Rättvikin lähelle. Maaseutu on tullut yhä vieraammaksi, jopa lapsuudenystävät ja sisarukset tuntuvat kummajaisilta. Mialla on rahaa ja kallis auto, muttei rakkautta. Juhlissa Mia tapaa sukulaisia ja tuttuja.


title: Tegla Loroupe

text: Tegla Loroupe (s. 9. toukokuuta 1973) on kenialainen kestävyysjuoksija. Hän kuuluu kalenjinien heimon pokot-haaraan.


title: Tegla Loroupe

text: Tegla Loroupen maanviljelijäisällä oli neljä vaimoa ja 24 lasta. Lapsuutensa Loroupe vietti peltotöissä veljiensä ja sisariensa kanssa. Seitsemänvuotiaana hän aloitti koulunkäynnin ja juoksi joka aamu paljain jaloin kymmenen kilometrin matkan kouluun. Koulussa hän osoittautui lahjakkaaksi juoksijaksi ja voitti monia itseään vanhempia. Vuonna 1988 Loroupe voitti maastojuoksukilpailun ja hänet valittiin nuorten maajoukkueeseen. MM-kisoissa hän sijoittui sijalle 28.


title: Tegla Loroupe

text: Sittemmin Loroupe on keskittynyt maratonjuoksuun. Vuosina 1994 ja 1995 hän voitti New Yorkin maratonin. Rotterdamin maratonin hän on voittanut vuosina 1997, 1998 ja 1999, Berliinin maratonin 1999, Lontoon ja Rooman maratonin vuonna 2000 ja Lausannen maratonin 2002. Lisäksi hän on voittanut lukuisia puolimaratoneja, muun muassa vuosina 1997—1999 kolme peräkkäistä puolimaratonin maailmanmestaruutta. Aiemmin hän on pitänyt hallussaan maratonin ja tunnin juoksun maailmanennätyksiä. 10 000 metrillä Loroupe on ollut MM-pronssilla kahdesti: 1995 Göteborgissa ja 1999 Sevillassa. Vuonna 1998 hän voitti 10 000 metrillä kultaa hyväntahdon kisoissa. 2000 Sydneyn olympiakisojen aikaan hän kärsi ruokamyrkytyksestä, mutta kilpaili 10 000 metrillä ja maratonilla.


title: Gabrial McNair

text: Gabrial McNair (s. 8. syyskuuta 1973) on yhdysvaltalainen muusikko. Hänet tunnetaan No Doubt yhtyeen torven soittajana, johon hän liittyi vuonna 1993. Tämän lisäksi McNair on soittanut Green Dayssa. Tällä hetkellä McNair soittaa "Oslo" -nimisessä yhtyeessä kitaraa ja laulaa. Hän on myös ollut No Doubtin keulahahmon Gwen Stefanin sooloalbumin kiertueella mukana.


title: András Schiff

text: Sir András Schiff KBE (s. 21. joulukuuta 1953 Budapest, Unkari) on unkarinjuutalainen pianisti ja kapellimestari, joka on ollut vuodesta 2001 Ison-Britannian kansalainen. Hän muutti vuonna 1979 Unkarista Yhdysvaltoihin, jonka kansalaisuutta hän ei saanut. Itävallan kansalaisuuden hän sai 1987, mutta luopui siitä ja muutti 2001 Lontooseen. Schiffin toinen koti on Italian Firenzessä.


title: András Schiff

text: Schiff johtaa vuonna 1999 perustamaansa "Cappella Andrea Barca" -kamariorkesteria. Schiff on saanut uransa aikana lukuisia palkintoja ja kunnianosoituksia, esimerkiksi Bartók-palkinnon vuonna 1991, Claudio Arraun muistomitalin vuonna 1994 ja Unkarin valtion korkeimman kunnianosoituksen, Kossuth-palkinnon, vuonna 1996. Vuonna 1990 hän voitti Grammy-palkinnon Johann Sebastian Bachin englantilaisen sarjan levytyksestä. Vuonna 2014 Schiff sai Brittiläisen imperiumin ritarikomentajan arvon.


title: András Schiff

text: Schiffin ohjelmistoon pianistina kuuluvat keskeisimmät pianomusiikin teokset. Hän aloitti vuonna 2004 sarjan, jossa esittää kaikki Ludwig van Beethovenin 32 pianosonaattia aikajärjestyksessä. Schiff esitti kahdeksan konsertin sarjan myös Helsingin juhlaviikoilla 2007, ja se julkaistiin ECM-levymerkillä. Levytys nimettiin ehdolle Grammy-palkinnon saajaksi.


title: András Schiff

text: Schiff on arvostellut ankarasti Unkarin oikeistokonservatiivista nykyhallintoa. Ison-Britannian kansalaisuuden saanut Schiff ilmoitti vuonna 2011, ettei hän palaa enää koskaan Unkariin.


title: András Schiff

text: Schiff on konsertoinut Radion sinfoniaorkesterin kanssa Helsingissä joulukuussa 2012 ja kesäkuussa 2016.


title: Henry Rono

text: Henry Rono (s. 12. helmikuuta 1952 Kapsabet, Nandin piirikunta, Keniassa) on kenialainen entinen huippujuoksija. Hän kuuluu nandi-heimoon, joka on eräs kalenjinien haara.


title: Henry Rono

text: Ronon juoksu-uran paras vuosi oli 1978, jolloin hän 81 päivän sisään juoksi neljä maailmanennätystä neljällä eri matkalla: 10 000, 5 000, 3 000 metrillä sekä 3 000 metrin estejuoksussa. Samana vuonna hän voitti Kansainyhteisön kisoissa kultaa 5 000 metrillä ja estejuoksussa. Rono ei koskaan kilpaillut kesäolympialaisissa, kun Kenia boikotoi sekä 1976 Montrealin että 1980 Moskovan kisoja. Vuonna 1981 Rono paransi 5 000 metrillä omaa maailmanennätystään. Ronon estejuoksun maailmanennätys 8.05,4 säilyi rikkomattomana 11 vuoden ajan.


title: Henry Rono

text: Yhdessä maanmiehensä Samson Kimobwan kanssa Rono opiskeli Washingtonin osavaltion yliopistossa, missä häntä valmensi John Chaplin. Ronon esimerkkiä seuraten monet muut kenialaisjuoksijat, kuten Bernard Lagat, Mike Kosgei, Mike Boit ja Patrick Muturi ovat opiskelleet Washingtonin osavaltion yliopistossa.


title: Henry Rono

text: Rono kärsi uransa loppupuolella alkoholismista ja ylipaino-ongelmista. Hänellä oli myös taloudellisia ongelmia ja 1990-luvulla hän eli jonkin aikaa kodittomana Washingtonissa. Sittemmin hän on raitistunut ja työskennellyt muun muassa Albuquerquen lentoasemalla.


title: Benjamin Limo

text: Benjamin Limo (s. 23. elokuuta 1974 Eldoret, Kenia) on kenialainen juoksija. Hän kuuluu kalenjin-heimoon. Hän kilpailee pääasiassa 3 000 ja 5 000 metrillä.


title: Benjamin Limo

text: Limo aloitti ammattimaisen juoksuharjoittelun vasta vuonna 1997. Vuonna 1998 hän voitti katujuoksun viestimaailmanmestaruuden Kenian joukkueessa. Samana vuonna hän oli maastojuoksun MM-kisoissa Marrakechissa lyhyellä matkalla neljäs. Vuonna 1999 Limo voitti maastojuoksun maailmanmestaruuden lyhyellä matkalla Belfastissa. Samana vuonna Sevillan MM-kisoissa hän juoksi 5 000 metrillä hopealle. Vuosina 2001 ja 2003 hän juoksi maastojuoksun lyhyellä matkalla MM-pronssille. 2002 hän sijoittui Kansainyhteisön kisoissa Manchesterissa 5 000 metrillä hopealle samoin kuin Afrikan mestaruuskisoissa Radésissa. 2005 Helsingin MM-kisoissa Limo voitti kultamitalin 5 000 metrillä.


title: Benjamin Limo

text: Benjamin Limo on 178 senttimetriä pitkä ja painaa 65 kilogrammaa.


title: Himno Nacional de Chile

text: Himno Nacional de Chile, joka tunnetaan myös nimillä Canción Nacional ("kansallislaulu"), Puro, Chile, es tu cielo azulado ("Chile, sinun syvän sininen taivaasi on puhdas") ja Dulce Patria, recibe los votos on Chilen kansallislaulu. Laulu on tyypillinen esimerkki latinalaisamerikkalaisesta oopperatyylisestä kansallislaulusta. Laulussa on kaiken kaikkiaan kuusi säkeistöä, mutta vain sen viidettä säkeistöä ja kuoron laulamaa kertosäettä pidetään virallisena kansallislauluna.


title: Himno Nacional de Chile

text: Kansallislaulun historia on monivaiheinen, sillä on sekä kaksi säveltäjää että kaksi sanoittajaa eri aikoina, ja heidän luomanaan on syntynyt kaiken kaikkiaan kolme erilaista kansallislaulua. Laulun historia periytyy aina vuoteen 1819, jolloin Chilen hallitus määräsi maalle laadittavaksi kansallislaulun. Tämän Chilen ensimmäisen kansallishymnin sävelsi Manuel Robes ja sanoitti Bernardo de Vera y Pintado. Laulu esitettiin ensi kerran samana vuonna. 1820-luvun loppupuolella laulusta tuli kuitenkin epäsuosittu, ja Chilen hallitus pyysi säveltäjä Ramón Carnicer y Battlea laatimaan Bernardo de Veran tekstiin uuden sävelen. Tämä valmistuikin vuonna 1828. Bernardo de Veran sanoitusta laulettiin Ramón Carnicerin sävelmällä aina vuoteen 1847, jolloin Chilen hallitus pyysi nuorta chileläistä runoilijaa Eusebio Lillo Roblesia kirjoittamaan Carnicerin sävelmään uudet sanat. Näiden oli tarkoitus korvata de Veran alkuperäiset sanat, joita pidettiin loukkaavina niiden voimakkaiden Espanjan vastaisten hyökkäyksien vuoksi. Lillo kirjoittikin lauluun uudet sanat, mutta piti ennallaan de Veran kirjoittaman kuoro-osuuden. Nykyään Chilen kansallislauluna lauletaan siis Lillon kirjoittaman runon viides säkeistö ja de Veran kirjoittama kertosäe Carnicerin melodialla.


title: Himno Nacional de Chile

text: Kenraali Augusto Pinochetin kaapattua Chilessä vallan 1973 sotilasjuntta määräsi, että maan kansallislauluna tuli laulaa Lillon runon viidennen säkeistön lisäksi myös sen kolmas säkeistö, joka ylisti Chilen armeijaa. Sotilashallinnon vastustajien yleinen tapa oli kuitenkin osoittaa vastarintaansa pysymällä hiljaa laulun kolmannen säkeistön aikana. Kun maahan saatiin jälleen siviilihallinto vuonna 1990, hallitus ilmoitti, että kansallislaulu esitetään vastedes sen vallankaappausta edeltävässä muodossa, eli siitä lauletaan vain viides säkeistö. Kuitenkin kenraali Pinochetin kannattajat laulavat usein nykyäänkin myös laulun kolmannen säkeistön.


title: Ympäristöfilosofia

text: Ympäristöfilosofia on filosofian ala, jonka tutkimuskohteita ovat erilaiset luontoon ja ympäristönsuojeluun liittyvät eettiset, esteettiset ja yhteiskuntafilosofiset kysymykset.


title: Shaku

text: Shaku () on vanha japanilainen pituusmitta. Yksi shaku on 30,303 cm. Yksi shaku jakautuu kymmeneen "sun"iin (寸), 3,03 mm. Määritelmällisesti 1 m on 3.300 shakua (10/33). Yksi shaku vastaa bambun kasvupisteiden väliä.


title: Shaku

text: Toisenlaista shaku-mittaa käytettiin kankaan mittaamisessa. Sen pituus oli noin 38 senttimetriä. Kun kaksi eri shakua pitää erottaa toisistaan käytetään kangas-shakusta nimeä kujirajaku, valasshaku (kangasviivoittimet oli tehty valaan hetulasta), ja lyhyempää shakua kutsutaan kanejakuksi eli metallishakuksi.


title: Shaku

text: Vuoden 1966 maaliskuussa Japanin hallitus käski lopettaa mittojen käytön, mutta niitä käytetään edelleen perinteisessä käsityössä. Ken ja jō ovat pidempiä mittoja kuin shaku. Kuusi shakua on yksi ken ja kymmenen shakua on yksi jō. Keniä yleensä käytetään mitatessa shinto- ja buddhalaispyhättöjen pilareiden välimatkoja.


title: Shaku

text: Naran kaupungin eräässä temppelissä on muinainen norsunluusta tehty yhden shakun mitta.


title: Shaku

text: Shakuhachi on japanilainen soitin, joka on yhden shakun ja kahdeksan (jap. "hachi") sunin pituinen.


title: As-salam al-malaki al-urdoni

text: As-salam al-malaki al-urdoni (السلام الملكي الأردني) on Jordanian kansallislaulu ja samalla maan kuningashymni. Laulu otettiin käyttöön 1946. Laulun on sanoittanut Abdul Munim al-Rifai ja säveltänyt Abdul Qadir al-Tanir.


title: As-salam al-malaki al-urdoni

text:
"A-Sha-al Maleek"
"A-Sha-al Maleek"
"Sa-Mi-yan-ma-qa mu-ho"
"Kha-fi-qa-tin fil ma-ali"
"a-lam m-hu"


title: As-salam al-malaki al-urdoni

text:
"Nahnu ahrazna al muna"
"Yawma ahyayta lana"
"Nahdaton tahfixona"
"Tatasama fawqa hami ash-shohobi"


title: As-salam al-malaki al-urdoni

text:
"Ya malika al-arabi"
"Laka min khayri nabi"
"Sharafon fil nasabi"
"Haddathat anhubutuno al-kotobi"


title: As-salam al-malaki al-urdoni

text:
"Ash-shababul amjadu"
"Junduka al-mujannadu"
"Azmuhu la yakhmadu"
"Fehee min ma'naka ramzu al-da'abi"


title: As-salam al-malaki al-urdoni

text:
"Domta nooran wa huda"
"Fil baraya sayyida"
"Hani'an mumajjada"
"Tahta a'lamuka majdol arabi"


title: Bob Hope

text: Leslie Townes Hope (tunnetaan nimellä Bob Hope, 29. toukokuuta 1903 Eltham, Lontoo – 27. heinäkuuta 2003 Kalifornia) oli englantilaissyntyinen, Yhdysvalloissa uransa tehnyt viihdyttäjä.


title: Bob Hope

text: Hope muutti perheensä mukana Yhdysvaltoihin nelivuotiaana ja sai Yhdysvaltain kansalaisuuden 17- vuotiaana. Hän esiintyi aluksi vaudevillessä laulavana tanssijana ja myöhemmin radiossa, elokuvissa, televisiossa ja Broadwayllä sekä esiintymiskiertueilla Yhdysvaltain armeijan joukkojen mukana.


title: Bob Hope

text: Hopen elokuvaura alkoi 1930-luvun puolivälissä, ja kaikkiaan Hope esiintyi yli 180 elokuvassa, esimerkiksi "The Big Broadcast" (1938), "Kummitusyö" (1939) ja "Valkonaama" (1948). 1940-luku oli hänen elokuvauransa kulta-aikaa. Hän sai neljä Oscar-kunniapalkintoa vuosina 1941−1966 ja useita muita tunnustuspalkintoja. Hänestä tuli hyvätuloinen viihdyttäjä. Valtavan suositut "road moviet" Bing Crosbyn ja Dorothy Lamourin kanssa aloitettiin 1940.


title: Bob Hope

text: Sadan vuoden iän saavuttanut Hope kuoli keuhkokuumeeseen kotonaan Toluca Lakessa.


title: Janne Hongisto

text: Janne Kristian Hongisto (s. 25. lokakuuta 1970) on suomalainen muusikko. Hänet tunnetaan parhaiten Kotiteollisuus-yhtyeen basistina. Hän on vaikuttanut yhtyeessä sen perustamisesta lähtien. Yhtye tunnetaan hyvin suorapuheisuudestaan. Hongisto selventää yleensä keikoilla Hynysen lausahduksia huumorilla maustettuna ja Kotiteollisuuden keikoilla voikin kuulla paljon rivoa suomalaishuumoria. Hongisto asui ennen Lappeenrannassa, mutta nykyisin hän asuu Tohmajärven Tikkalassa vaimonsa Sarin ja tyttärensä Onervan kanssa. Hongisto on vasenkätinen basisti. Hän soittaa plektralla ja hän käyttää jonkin verran säröä useissa yhtyeen kappaleissa. Janne Hongisto lauloi Kotiteollisuuden uudella EP:llä, kappaleen "Hunninkolla".


title: Antiokhos III Suuri

text: Antiokhos III Megas (noin 241 eaa. – 187 eaa.) oli seleukidien valtakunnan kuningas vuosina 223 eaa.–187 eaa. Hänen lisänimensä "megas" ("suuri") johtuu väärinkäsityksestä. Persian kuninkaan arvonimiin kuului "megas basileus" eli suurkuningas.


title: Antiokhos III Suuri

text: Antiokhos III sai 18-vuotiaana perinnöksi sekavassa tilassa olevan valtion. Idän provinssit olivat jo irrottautuneet Persiasta, ja pian Antiokhoksen valtaannousun jälkeen Media ja Persis kapinoivat kuvernöörejään vastaan.


title: Antiokhos III Suuri

text: Sisäpoliittisten ongelmien ohella Antiokhos taisteli Baktriaa, Intiaa ja roomalaisia vastaan.


title: Olli Saarela

text: Olli Saarela (s. 11. maaliskuuta 1965 Helsinki) on suomalainen elokuvaohjaaja. Hän on ohjannut muun muassa elokuvat "Rukajärven tie" (1999), "Bad Luck Love" (2000), "Rölli ja metsänhenki" (2001), "Suden vuosi" (2007) ja "Harjunpää ja pahan pappi" (2010). Saarela työskenteli Taideteollisen korkeakoulun ohjauksen lehtorina ja elokuvaohjauksen va. professorina vuonna 2006.


title: Olli Saarela

text: Ennen opiskeluaan elokuva-alalla Saarela toimi palomiehenä. Taideteollisessa korkeakoulussa syntynyt lyhytelokuva "Julma maaseutu" (1993) kertoo papin yliajamasta miehestä, joka paljastuu äitinsä ja isäpuolen luona asuvaa poikaa etsiväksi isäksi. "Koverhar – lihanleikkaajan kolme päivää" (1998) on mustan komedinen lyhytelokuva toisiinsa sidotuista veljeksistä Siilaksesta (Kari Väänänen) ja Moonikasta (Taisto Reimaluoto). "Ristin juurella" (1997) kertoo ilkeästä ja ahdasmielisestä telakan yövartijasta, joka joutuu umpikujaan rakastuttuaan napatanssijana työskentelevään naiseen. Lyhytelokuva syntyi Neil Hardwickin elokuvaopiskelijoille pitämällä "Yhdeksän ylitti Telakkakadun" -mestarikurssilla, jossa tarinat oli sijoitettava telakkamiljööseen.


title: Olli Saarela

text: Saarelan ensimmäinen pitkä elokuva "Lunastus" (1997) kertoo pikkukylän kanttorin ja kyläkoulun opettajan (Kari Heiskanen) vaiheista vuoden 1918 sisällissodassa. "Lunastuksen" jälkeen Saarela aikoi jättää sota-aiheet, mutta Marko Röhr houkutteli hänet Antti Tuurin romaaniin ja käsikirjoitukseen perustuvan "Rukajärven tien" (1999) ohjaajaksi. Elokuva sai erinomaisen vastaanoton, ja Saarela palkittiin Suomen elokuvasäätiön 30-vuotisjuhlapalkinnolla tammikuussa 2000. Vuonna 2000 sai ensi-iltansa rikolliskuvaus "Bad Luck Love" ja vuonna 2001 lastenelokuva "Rölli ja metsänhenki". Vuonna 2007 ensi-iltansa sai Saarelan ohjaama, Virpi Hämeen-Anttilan kirjaan perustuva ja Mika Ripatin käsikirjoittama "Suden vuosi".


title: Olli Saarela

text: Saarelan elokuvien tuotantoyhtiönä toimii usein MRP Matila Röhr Productions. Musiikin hänen ohjauksiinsa tekee Tuomas Kantelinen.


title: Olli Saarela

text: Saarela oli vuosina 2006–2008 naimisissa kulttuuriministerinä toimineen Tanja Saarelan kanssa. Vuonna 2012 hän oli kihloissa näyttelijä Jenni Banerjeen kanssa. Vuonna 2013 Saarela kihlautui näyttelijä-käsikirjoittaja Jenny Rostainin kanssa, mutta vuoden 2016 syksyllä he purkivat kihlauksensa.


title: Olli Saarela

text: Lokakuussa 2015 Helsingin käräjäoikeus langetti Saarelalle viiden kuukauden ehdollisen vankeustuomion virkamiehen väkivaltaisesta vastustamisesta.


title: Milan Nový

text: Milan Nový (s. 23. syyskuuta 1951 Kladno, Tšekkoslovakia) on tšekkiläinen entinen jääkiekkoilija. Pelipaikaltaan keskushyökkääjä. Nový oli maailman parhaimpia pelaajia 1970-luvulla. Hän oli hyvä maalintekijä ja pelin rakentaja. Voimakasrakenteinen pelaaja jolla oli voimakkaat laukaukset ja tarkat syötöt. Nový oli Tšekkoslovakian tehokkaampia hyökkääjiä Kladnon ketjussa Eduard Novakin ja Lubomir Bauerin kanssa. Tšekkoslovakian maajoukkueessa hänen oikeana laitahyökkääjinä pelasivat mm. Eduard Novak ja Vladimir Martinec ja hänen vasempana laitahyökkääjinä pelasivat Josef Augusta, Bohuslav Ebermann ja Pavel Richter. Milan Nový pelasi vain yhden pelin NHL:ssä Washington Capitals -seurassa 1982-1983. Hän pelasi 633 liigaottelua tehden 474 maalia Tšekkoslovakian mestaruussarjassa. Novy pelasi 211 maaottelua tehden 120 maalia Tšekkoslovakian maajoukkueessa 1970-luvulla.


title: Kreationismin opetus kouluissa

text: Kreationismin opetus kouluissa on aiheuttanut oikeudellisia kiistoja erityisesti Yhdysvalloissa, jossa julkisissa kouluissa ei lain mukaan saa olla uskonnonopetusta. Kreationistit ovat joissakin maissa pyrkineet saamaan kreationismia osaksi kouluopetusta.


title: Kreationismin opetus kouluissa

text: Neuvostoliittolaisen Sputnikin laukaisu 1957 järkytti yhdysvaltalaiset 1960-luvulla panostamaan tehokkaammin tieteeseen ja sen laadukkaaseen opetukseen. Evoluutioteorian opetusta vastustavia lakeja kumottiin, koska ne asettivat uskonnollisia rajoituksia akateemiselle vapaudelle ja opetukselle. Luomiseen uskovien piirien vastustuksen herätti tilanne, että kouluun tuotiin evoluution opetus, muttei uskonnonopetusta. Yhdysvalloissa valtio on erotettu kirkosta eikä valtion julkiseen opetukseen kuulu uskonnon tunteja, kuten Suomessa. Reaktiona tälle Yhdysvalloissa syntyi uusi liike, joka pyrki tieteen keinoin osoittamaan evoluution virheelliseksi, jolloin heidän mukaansa jäljelle jäisi ainoastaan luomisoppi. Yhdeksi keskeisimmistä lähtölaukauksista tässä osoittautui "nuoren maan kreationismia" ja Nooan tulvaa puolustava Morrisin ja Whitcombin kirja "The Genesis Flood" (1961), josta lähtivät liikkeelle nykyaikaisen kreationismin suuntaukset. Pian tämän jälkeen Morris ja Gish perustivat Institute for Creation Research (ICR) -järjestön. Kreationistisia suuntauksia on syntynyt useita muitakin, myös niin sanottuja "vanhan maan" hyväksyviä suuntauksia.


title: Kreationismin opetus kouluissa

text: Koska Yhdysvalloissa julkisten koulujen oppitunneilla ei saa opettaa varsinkaan minkään tietyn kirkkokunnan uskontoa ja koska oikeusasteet ovat torjuneet pyrkimyksiä tuoda uskonnollisia oppeja kouluihin, ovat kreationistit pyrkineet muuttamaan järjestöjensä oppikirjoja tieteellisemmältä näyttävään suuntaan välttäen samalla mainitsemasta esimerkiksi Jumalaa ja Raamattua nimeltä. Yhdysvalloissa kreationismia ovat pyrkineet tuomaan kouluihin lähinnä republikaanipuolue ja uskonnollinen oikeisto. Esimerkiksi Texasin republikaanien puolueohjelmaan on kirjattu vaatimus opettaa kouluissa älykästä suunnittelua.


title: Kreationismin opetus kouluissa

text: Maailmanlaajuista huomiota sai 11. elokuuta 1999 Kansasin osavaltio, jossa kreationistit onnistuivat rajoittamaan evoluution opetusta kouluissa. Viittaukset aurinkokunnan syntyyn, luonnonvalintaan ja evoluutioon poistettiin osavaltion virallisista opetussuunnitelmista. Elokuun 2000 vaaleissa kansasilaiset osoittivat tukensa myös evoluution opetuksen puolesta, ja helmikuussa 2001 evoluutioteoria palautettiin virallisesti kansasilaisten koulujen oppitunneille.


title: Kreationismin opetus kouluissa

text: Keväällä 2002 Georgian osavaltiossa Cobbin piirikunnassa koululautakunta otti käyttöön uudet oppikirjat, joissa käsiteltiin paljon evoluutiota, mutta ilmeisesti vanhempien reaktion pelossa se lisäsi niihin tarrat, joissa sanottiin muun muassa että "Evoluutio on teoria, ei tosiasia". Asiasta nostettiin syyte marraskuussa 2004 ja keväällä 2005 tuomari määräsi tarrat poistettavaksi perustuslain vastaisena.


title: Kreationismin opetus kouluissa

text: Joulukuussa 2002 Ohiossa sallittiin kreationistisen teorian opetus koulujen luonnontieteen opetuksen yhteydessä. Louisianan, Teksasin, Ohion, Oklahoman ja Alabaman osavaltiossa kreationistit ovat pyrkineet tuomaan esille kantaansa vaatimalla oppikirjoihin varoituksia evoluutioteorian mahdollisesta virheellisyydestä. Teksasissa määräys kumottiin 1990.


title: Kreationismin opetus kouluissa

text: Tammikuussa 2004 Georgian osavaltion superintendentti Cathy Cox pyrki poistamaan 'evoluutio'-sanan osavaltion kurssisuunnitelmista. Kun tästä nousi arvostelumyrsky, myös entinen presidentti Jimmy Carter jyrähti evoluutio-opetuksen puolesta, minkä seurauksena Cox joutui perumaan ehdotuksena ja palauttamaan 'evoluutio'-sanan oppitunneille.


title: Kreationismin opetus kouluissa

text:
Syyskuussa 2004 Serbian opetusministeri Ljiljana Colić sai suurta julkista huomiota vaatimalla kouluja lopettamaan evoluution opetuksen, jollei myös "vanhatestamentillista" (”Nuoren Maan”) kreationismia oteta oppiaineeksi evoluutioteorian rinnalle. Tieteenharjoittajat, opettajat ja lasten vanhemmat nostivat arvostelumyrskyn. Pääministeri Vojislav Koštunica kutsui opetusministerin puhutteluun, hallitus kumosi ”evoluutio-kiellon” ja Colić erosi.
Lokakuussa 2004 Pennsylvanian osavaltion Doverin alueen koululautakunta teki päätöksen, jossa vaaditaan opettajia esittämään älykäs suunnittelu vaihtoehtona evoluutioteorialle: heitä muun muassa vaadittiin kertomaan, että koulun kirjastosta löytyy älykästä suunnittelua tukeva kirja "Of Pandas and People". Joulukuussa 2004 osa lasten vanhemmista vei asian oikeuteen syyttäen älykkään suunnitelman teorian olemassaolon mainitsemista uskonnon opettamiseksi luonnontieteen nimissä. Oikeudenkäynti "Kitzmiller v. Dover", jota jotkut tahot ovat sanoneet merkittävimmäksi sitten vuoden 1925 Scopesin "apinaoikeudenkäynnin", alkoi Harrisburgissa 26. syyskuuta 2005. Marraskuun 2005 alun koululautakuntavaaleissa Doverissa kaikki älykästä suunnittelua puoltaneet ehdokkaat putosivat ja tilalle tuli älykkäälle suunnittelulle kielteiset edustajat. 20. joulukuuta 2005 tuli tuomari John Jones III:lta päätös, jossa hän määräsi älykkään suunnittelun opetuksen poistamista biologian kurssista ja totesi, ettei älykäs suunnittelu ole luonnontiedettä vaan uskonnollinen näkökanta. Tuomari totesi, että koululautakunta oli rikkonut perustuslaissa olevaa uskonnon opettamisen kieltoa ottamalla älykkään suunnittelun mukaan opetusohjelmaan. Hän totesi älykkään suunnittelun pyrkimyksenä olevan tuoda kreationismia luonnontieteenä koululuokkaan. Älykäs suunnittelu ei ole tiedettä eikä sitä voida erottaa edeltäjästään kreationismista eli uskonnosta. Päätöksessään tuomari Jones myös korosti sitä, että koululautakunnan kristityt valehtelivat ja järjestelmällisesti salailivat asioita saadakseen älykkään suunnittelun koulun opetusohjelmaan. Vaikkei tämä tapaus edennytkään korkeimpaan oikeuteen, niin tätä päätöstä ja edellä mainittua äänestystulosta pidetään vakavana iskuna älykkään suunnittelun liikkeelle.


title: Kreationismin opetus kouluissa

text: Toukokuussa 2005 Kansasin osavaltion koululautakunta piti kuulemistilaisuuden, jossa älykkään suunnittelun liikkeen edustajat esittelivät evoluution arvostelua. 8. marraskuuta 2005 Kansasin koululautakunta päätti äänin 6–4 ottaa käyttöön uudistetut tiedestandardit, joissa mahdollistetaan myös epäilyjen esittämistä darwinilaista evoluutiota kohtaan.


title: Kreationismin opetus kouluissa

text: Elokuussa 2005 Yhdysvaltain presidentti George W. Bush ilmaisi toimittajatapaamisessa kannattavansa älykkään suunnittelun mallin sisällyttämistä opetussuunnitelmiin. Bush puhui Texasin kuvernöörinä ollessaan avoimesti kreationismin puolesta. Myös republikaalipuolueen senaattorit John McCain ja senaatin johtaja William Frist antoivat elokuussa 2005 tukensa älykkään suunnittelun opettamiselle.


title: Kreationismin opetus kouluissa

text: Tammikuussa 2006 Kaliforniassa El Tejonin alueella Frazier Mountain -lukiossa aloitettiin filosofisen ID-kurssin nimellä nuoren maan kreationismia opettava ohjelma. Vanhemmat haastoivat lukion oikeuteen. Kun lisäksi älykkään suunnittelun liikettä ajava Discovery-instituutti pyysi keskeyttämään kurssin tai muuttamaan sen nimen, lukio peruutti kurssin.


title: Kreationismin opetus kouluissa

text: Helmikuussa 2006 USA:n Ohion osavaltion koululautakunta kumosi äänin 11-4 kreationistisen älykkään suunnittelun mahdollistavan opetussuunnitelman. Käytännössä tämä ID-opetuksen kieltävä äänestys oli kreationistiselle älykkään suunnittelun liikkeelle kova isku, johon Doverin oikeudenkäynnilläkin katsotaan olleen vaikutusta.


title: Kreationismin opetus kouluissa

text: Elokuussa 2006 Kansasin osavaltiossa maltilliset republikaanit ottivat johto-aseman ja helmikuussa 2007 Kansasin osavaltion opetussuunnitelmasta poistettiin viittaukset älykkääseen suunnitteluun.


title: Kreationismin opetus kouluissa

text: Joulukuussa 2006 Venäjän Pietarissa koulutyttö isänsä kanssa haastoi evoluutio-opetuksen oikeuteen. He saivat tukea Venäjän ortodoksikirkolta. Venäjän kasvatusministeriö tukee kuitenkin evoluutio-opetusta.


title: Kreationismin opetus kouluissa

text: Marraskuussa 2007 Texasin opetusviraston (TEA) tiede-opetussuunnittelun johtaja Christine Comer pakotettiin eroamaan, koska hän oli lähettänyt sähköpostitiedotteen ilmoittaakseen ID-kielteisen Barbara Forrestin puheesta.


title: Kreationismin opetus kouluissa

text: Helmikuussa 2008 Floridan opetuslautakunta omaksui uudet tiedestandardit, jotka erityisesti vaativat "tieteellisen evoluutioteorian opetusta". Aiemmat standardit olivat välttäneet mainitsemasta evoluutiota käyttäen sen sijalla sanontaa "muutos ajan myötä".


title: Kreationismin opetus kouluissa

text: Huhtikuussa 2012 Tennesseessä hyväksyttiin laki, joka suojaa "opettajia jotka tutustuvat evoluution ja ilmastonmuutoksen tieteellisiin vahvuuksiin ja heikkouksiin". Tiedekasvatuksen puolestapuhujat valittavat, että laki antaa kreationismille ja ilmastonmuutosdenialismille tilaisuuden astua USA:n koululuokkiin.


title: Kreationismin opetus kouluissa

text: Viime aikoina on myös tullut ilmi julkisuuteen tavallisten opettajien ja tiedevalistajien suulla kertomuksia, että varsinkin Yhdysvaltojen eteläosissa niin sanotulla "raamattuvyöhykkeellä" evoluution opettaminen on aina ollut vaikeaa. Monet aikuiset ovat kertoneet, etteivät nuorena ole saaneet lainkaan evoluutio-opetusta kouluissa. Joskus vanhemmat, koululaiset ja jopa rehtorit ja kouluviranomaisetkin painostavat opettajia ja kouluja suorastaan jättämään evoluution opetusosuuden pois biologian kurssilta, vaikka se olisi säädetty osavaltion tiedeopetus-standardeissa. Lisäksi osa opettajista ohittaa oppikirjan evoluutio-kappaleen jo etukäteen pelätessään painostusta tai kiistoja. Tässä kohden usein puhutaan niin sanotusta e-sanasta (engl. "e-word"), jota monet käyttävät karttaessaan lausumasta "evoluutio"-sanaa ääneen muuallakin kuin kouluissa, koska kaihtavat uskovaisten voimakkaita reaktioita. Myös miljardeja tai miljoonia vuosia ei saa aina mainita tai pyydetään karttamaan, jos esimerkiksi dinosaurusten harrastaja tai tutkija on kutsuttu kouluille esitelmöimään.


title: Kreationismin opetus kouluissa

text: Euroopan neuvosto vastustaa kreationismin opetusta kouluissa, myös sen uusinta muotoa älykästä suunnittelua. Euroopan neuvoston mukaan älykäs suunnittelu ei täytä tieteen tunnusmerkkejä eikä se perustu tosiasioihin. Euroopan neuvosto kannustaa jäsenmaidensa opetusviranomaisia edistämään luonnontieteellistä tietämystä ja evoluution opetusta.


title: Kreationismin opetus kouluissa

text: Syyskuussa 2004 Serbian opetusministeri Ljiljana Colić sai suurta julkista huomiota vaatimalla kouluja lopettamaan evoluution opetuksen, jollei myös "vanhatestamentillista" (”Nuoren Maan”) kreationismia oteta oppiaineeksi evoluutioteorian rinnalle. Tieteenharjoittajat, opettajat ja lasten vanhemmat nostivat arvostelumyrskyn. Pääministeri Vojislav Koštunica kutsui opetusministerin puhutteluun, hallitus kumosi ”evoluutio-kiellon” ja Colić erosi.


title: Kreationismin opetus kouluissa

text: Vuonna 2006 Puolassa opetusministerin sijainen Miroslaw Orzechowski tuomitsi evoluution "yhtenä monista valheista", joita opetetaan Puolan kouluissa. Hänen esimiehensä opetusministeri Roman Giertych totesi, että sitä opetetaan niin kauan kuin maan useimmat tiedemiehet pitävät sitä oikeana teoriana. Hänen isänsä MEP Maciej Giertych kuitenkin vastusti evoluution opetusta ja väitti dinosaurusten ja ihmisten eläneen samanaikaisesti.


title: Kreationismin opetus kouluissa

text: Britanniassa "Truth in Science" -kreationistiryhmä lähetti vuonna 2006 kouluihin opetuspaketteja, jotka sisälsivät älykästä suunnittelua ja kreationismia tukevaa ja evoluution kyseenalaistavaa opetusmateriaalia, kuten DVD:itä ja muuta materiaalia. Britannian opetusministeri Jim Knight kuitenkin kielsi tiukasti niiden käytön toteamalla: "Älykäs suunnittelu ja kreationismi eivät ole hyväksyttyjä tieteellisiä teorioita, eikä niitä sisällytetä tieteen oppitunneille".


title: Kreationismin opetus kouluissa

text: Canterburyn arkkipiispa ja Englannin kirkon nykyinen johtaja tohtori Rowan Williams on myös ilmaissut kantansa, ettei kreationismia pitäisi opettaa kouluissa.


title: Kreationismin opetus kouluissa

text: 1980-luvun alussa kreationismi voimistui Suomessakin. Päivälehtiin tuli kreationismia puolustavia yleisönosastokirjoituksia ja 1980-luvun lopulla helluntailaisten johdolla kirjoitetussa, kouluhallituksen pääjohtaja Erkki Aholle osoitetussa 14 220 nimen adressissa vaadittiin luomisopin opetusta Suomen kouluihin evoluutio-opetuksen rinnalle.


title: Kreationismin opetus kouluissa

text: Kristillisten kansanedustaja Leena Rauhala teki 2003 kirjallisen kysymyksen, jossa hän totesi evoluutioteorian opetuksen parhaiten sopivan elämänkatsomustiedon tunneille, kommentoiden asiaa: "Onhan kysymys enemmänkin uskonnosta kuin tieteestä".


title: Kreationismin opetus kouluissa

text:
Bioprosessitekniikan laboratorio sai vuonna 2004 Huuhaa-palkinnon. Matti Leisola on myös suomentanut ja julkaissut
Schererin ja Junkerin kirjan "Evoluutio – Kriittinen analyysi".


title: Kreationismin opetus kouluissa

text: Suomen evankelis-luterilaisen valtionkirkon mukaan luomisusko ei ole ristiriidassa evoluution kanssa, sillä luomisusko on uskonnollinen tulkinta ja evoluutio luonnontieteellinen selitysmalli. Arkkipiispa Jukka Paarma on sanonut Oulun kirkkopäivillä 2005 pitämässään saarnassaan: "Kun lähestymme luomiskertomuksen sanomaa, huomaamme, ettei Raamattu ole luonnontieteellisten tosiasioiden hakuteos."


title: Kreationismin opetus kouluissa

text: Helmikuussa 2006 tuli julkisuuteen, että kristillisissä kouluissa opetetaan kreationistista luomisoppia myös biologian tunneilla, muun muassa Helsingin Sanomissakin olleen oppilashaastattelun ja opetusministeri Antti Kalliomäen STT:n haastattelun ja Kotimaa-lehden mukaan. Tämä vaikutti osaltaan kristillisten koulujen lupa-anomusten hylkäämiseen helmikuussa 2006.


title: Kreationismin opetus kouluissa

text: Joulukuussa 2008 Skepsis ry myönsi Kustannus Oy Uudelle Tielle Huuhaa-palkinnon kasvatustieteen professori Tapio Puolimatkan kirjojen "Usko,tiede ja Raamattu" ja "Usko, tiede ja evoluutio" julkaisemisesta, joiden Skepsis ry katsoi sekoittaneen uskonnon ja tieteen ja tuoneen Suomeen luomisoppia amerikasta kiilastrategian muodossa, jonka pyrkimyksenä on ujuttaa luomisoppia kouluihin naamioituna "kriittiseen avoimuuteen" tarjoten kaiken selitykseksi yliluonnollisia voimia. "Usko, tiede ja evoluutio" oli vuoden kristillinen kirja 2008 -kilpailun yleisöäänestyksen voittaja.


title: KGB (Valko-Venäjä)

text: Komitet Gosudarstvennoi Bezopasnosti, KGB eli Valko-Venäjän valtion turvallisuuskomitea (, , (latinalainen), Камітэ́т дзяржа́ўнай бя́сьпекі, "Kamitet dziaržaŭnaj biaśpieki") on Valko-Venäjän valtion turvallisuuspalvelu. Se perustettiin maahan Neuvostoliiton romahtamisen jälkeen jatkamaan Tšekasta välivaiheiden kautta kehittyneen KGB:n toimialoihin kuuluvaa toimintaa.


title: KGB (Valko-Venäjä)

text: Valko-Venäjän KGB:n päämaja sijaitsee Minskin keskustan kahdessa vaiheessa rakennetussa suuressa hallintorakennuksessa. Sen vanhempi osa on arkkitehti H. Gayn suunnittelema ja edustaa vuonna 1915 valmistunutta uusklassista tyyliä. Tämän jatkeeksi rakennettiin 2. maailmansodan jälkeen arkkitehtien M. Parusnikov ja G. Badanov suunnittelema monumentaalinen osa. Suuressa voimankäyttöviranomaisten hallintorakennuksessa toimii myös sisäministeriön keskushallintoa. KGB:llä on toimitiloja ja henkilökuntaa muuallakin Minskissä ja esimerkiksi Valko-Venäjän jokaisen maakunnan pääkaupungissa.


title: KGB (Valko-Venäjä)

text: Valko-Venäjän KGB:n päällikkönä on joulukuun 2012 puolivälistä lähtien toiminut kenraalimajuri Valeri Vakultšik ().


title: Luettelo tunnetuista pakolaisista

text: Tämä on luettelo tunnetuista pakolaisista.


title: Palleköli

text: Palle () on aluksen pohjalaidoituksen ja sivulaidoituksen välissä oleva kaareva osa. Laivoilla tyypillinen pallesäde on 1,5–2,5 metriä. Palteen säteen suuruus vaikuttaa pallepyörteiden syntymiseen veteen ja siten vastuksen suuruuteen. Veden virratessa pienisäteisen palteen yli veden paine putoaa ja veteen syntyy pyörteitä, jotka lisäävät laivan vastusta ja saavat veden virtauksen potkuriin epätasaiseksi.


title: Palleköli

text: Palleköli () on pitkä ja ohut köli, joka sijaitsee laivan keulan ja perän välisellä keskiosalla. Palleköli sijoitetaan palteen kohdalle laivan molemmille puolille virtaviivojen suuntaisesti mahdollisimman kauaksi keinuntakeskiöstä.


title: Palleköli

text: Palleköli on vanha ja halpa keino vaimentaa aluksen keinuntaa, joskin se lisää aluksen kulkuvastusta. Sen pituus on yleensä 25–50 prosenttia laivan pituudesta ja se kiinnitetään 90 asteen kulmaan laivan laidoitukseen nähden. Palleköli ei saisi kuitenkaan ulottua keskiköliä syvemmälle, ettei laivan syväys suurenisi, eikä sivulaidoitusta leveämmälle, ettei aluksen leveys kasvaisi.


title: Isabel Allende

text: Isabel Allende Llona (s. 2. elokuuta 1942 Lima, Peru) on chileläinen kirjailija. Hän asuu on Yhdysvalloissa Kaliforniassa ja on Yhdysvaltojen kansalainen.


title: Isabel Allende

text: Allende syntyi Chilen suurlähettiläs Tomás Allenden tyttäreksi. Hän on Chilen edesmenneen johtajan Salvador Allenden serkun tytär.. Vuonna 1945 Allenden vanhemmat erosivat ja Allenden äiti muutti takaisin Chileen, jossa he asuivat vuoteen 1953. Myöhemmin Allende muutti perheineen Boliviaan ja Libanoniin. Boliviassa Allende kävi amerikkalaista yksityiskoulua ja Libanonissa englantilaista yksityiskoulua. Hän palasi Chileen 1958, jolloin hän tapasi tulevan miehensä Miguel Fríasin ja he menivät naimisiin 1962. Toisen miehensä, lakimies Willie Gordonin, Allende tapasi ollessaan lomalla Kaliforniassa vuonna 1988.


title: Isabel Allende

text: Vuosina 1959–1965 Allende työskenteli Yhdistyneiden kansakuntien elintarvike- ja maatalousjärjestössä Santiago de Chilessa ja myöhemmin Brysselissä. Allenden tytär Paula syntyi vuonna 1963. Hän palasi 1966 Chileen, ja samana vuonna syntyi hänen poikansa Nicolás. Silloin Allende työskenteli toimittajana sekä televisiossa että lehdissä. Lisäksi hänen näytelmiään esitettiin teattereissa ja hän sai lastenkirjojaan julkaistuksi. 11. syyskuuta 1973 Allenden setä Salvador Allende syrjäytettiin sotilasvallankaappauksessa ja hän teki itsemurhan. Vuonna 1975 Isabel Allende pakeni Venezuelaan. Nykyään hän asuu Yhdysvalloissa ja opettaa työkseen kirjoittamista yliopistoissa.


title: Isabel Allende

text: 1982 Allende julkaisi ensimmäisen romaaninsa, "Henkien talon". Kirja sai alkunsa vuotta aikaisemmin, kun hän kuuli vanhan isoisänsä olevan kuolemaisillaan ja alkoi kirjoittaa tälle kirjettä. Teos on sukutarina, joka sijoittuu nimeltä mainitsemattomaan, Chileksi tunnistettavaan maahan. Päähenkilöitä ovat suvun kolmen sukupolven naiset, Clara, Blanca ja Alba, joiden kaikkien nimet merkitsevät valoa. He hallitsevat taloa ja yhdistävät sukua. Kirjan taianomainen puoli liittyy yleensä Claraan, joka on selvänäkijä. Hän näkee tapahtumat ennakolta, harrastaa spiritismiä ja ilmestyy myöhemmin kuolemansa jälkeen vaikeina hetkinä perheenjäsenille. Romaanista tehtiin samanniminen elokuva vuonna 1993.


title: Isabel Allende

text: Allendea on verrattu usein kirjailija Gabriel García Márqueziin.


title: Enterotabletti

text: Enterotabletti on lääketabletti, joka liukenee vasta ohutsuolessa. Tällaista tablettia tarvitaan esimerkiksi silloin, kun lääkeaine on mahaa ärsyttävää tai hajoaa mahassa.


title: Enterotabletti

text: Ominaisuus voidaan toteuttaa useammalla eri tavalla. Koko tabletti voi olla päällystetty suolen emäksisessä ympäristössä hajoavalla, mutta mahahapon kestävällä päällysteellä tai lääkeaine voi olla tablettimassassa vastaavalla päällysteellä suojatuissa rakeissa.


title: Depottabletti

text: Depottabletti eli retard-tabletti on lääketieteessä lääketyyppi, joka on tavallisesta poiketen päällystetty veteen liukenemattomalla kalvolla. Tällöin lääke hajoaa ja liukenee vasta ruoansulatuselimistössä, jolloin lääkeaine vapautuu hitaasti ja vaikuttaa pitkään. Pitkävaikutteisuuden vuoksi lääkeannos otetaan normaalisti vain kerran tai kahdesti vuorokaudessa. Depottabletti on hyvä ottaa runsaan nesteen kanssa, jottei se tartu ruokatorveen.


title: Depottabletti

text: Depottablettia käytetään erityisesti pitkäaikaiseen lääkitykseen. Depotvalmiste tulee niellä kokonaisena eikä sitä pidä murskata, hienontaa tai pureskella. Jos valmiste rikotaan, menetetään sen pitkitetty kestovaikutus. Lisäksi, jos lääkeaine vapautuu liian nopeasti, saattaa syntyä vakavia haittavaikutuksia. Vain harvat depottabletit on valmistettu puolitettaviksi; puolitettavaksi tarkoitetuissa depottableteissa on jakouurre.


title: Michaëlle Jean

text: Michaëlle Jean [mi•ka•ɛl ʒɑ̃] (s. 6. syyskuuta 1957, Port-au-Prince, Haiti) oli Kanadan 27. kenraalikuvernööri. Hänet nimitti asemaansa kuningatar Elisabet II pääministeri Paul Martinin suosituksesta. Virallinen ilmoitus nimityksestä tehtiin 4. elokuuta 2005 ja Jean astui virkaansa 27. syyskuuta Adrienne Clarksonin tilalle. Ennen kenraalikuvernöörin asemaa Jean oli toimittaja ja CBC:n televisiokasvo. Hän toimi Kanadan kenraalikuvernöörinä 1. lokakuuta 2010 asti, jolloin hänen seuraajanaan aloitti David Johnston.


title: Michaëlle Jean

text: Kenraalikuvernöörinä häntä puhuteltiin virassaan "hänen korkeudekseen" ja elinikäisesti "kunnianarvoisa". Virallinen arvonimi oli englanniksi: "Her Excellency the Right Honourable Michaëlle Jean, Chancellor and Principal Companion of the Order of Canada, Chancellor and Commander of the Order of Military Merit, Chancellor and Commander of the Order of Merit of the Police Forces, Governor General and Commander-in-Chief in and over Canada."


title: Michaëlle Jean

text: Jeanin perhe lähti Haitilta François Duvalierin diktatuurin aikana 1968 Ranskaan. Montrealin yliopistosta Jean sai arvosanan italian ja hispaanisissa kielissä ja kirjallisuudessa 1984, jonka jälkeen hän opetti italiaa, kunnes suoritti ylemmän tutkinnon kirjallisuustieteessä. Hän puhuu sujuvasti ranskan ja englannin lisäksi, espanjaa, italiaa, haitin kreolia ja lukee portugalia. Hänellä oli Kanadan ja Ranskan kaksoiskansalaisuus avioliiton kautta, mutta hän luopui Ranskan kansalaisuudestaan Kanadan kenraalikuvernöörin virkaan astuessaan.


title: Michaëlle Jean

text: Toimittajana Jean työskenteli Kanadan yleisradioyhtiön (CBC) englannin- ja ranskankielisissä toimituksissa. Hän nai dokumenttielokuvien tekijän Jean-Daniel Lafondin, jonka kanssa teki mm. palkitun elokuvan "Haïti dans tous nos rêves". Hän sai Amnesty Internationalin journalismipalkinnon.


title: Michaëlle Jean

text:
Kenraalikuvernöörin toimeen on nimitetty yleensä veteraanipoliitikko tai sotilas, ennen Clarksonin nimitystä 1999. Clarkson oli virassa ensimmäinen vähemmistöihin kuuluva (kiinankanadalainen), toinen nainen ja ensimmäinen ulkomaalaissyntyinen (pl. brittiläiset kenraalikuvernöörit). Ray Hnatyshyn oli ensimmäinen ulkomaalainen kuvernööri Kanadassa, ukrainalainen. Jeanin nimitys jatkoi tätä nimityspolitiikkaa ja hän oli virassa ensimmäinen musta ja kolmas nainen.
Pääministeri Martinia syytettiin Jeanin nimityksestä yrityksenä nostaa kannatustaan Québecissa, jossa liberaalipuolue menetti 15 paikkaa edellisissä vaaleissa. Elokuussa 2005 lehdet syyttivät Jeania ja hänen aviomiestään Québecin itsenäisyyden tukemisesta. Québecin itsenäisyysliikettä kannattavan "Le Québécoisin" toimittaja René Boulangerin artikkelin mukaan entinen FLQ:n terroristi Jacques Rose oli rakentanut pariskunnalle kirjahyllyn. Boulanger myönsi, että hänen artikkelinsa tavoitteena oli saada englanninkielinen Kanada hylkäämään Jeanin nimitys kenraalikuvernööriksi. Bloc Québécoisin johtaja Gilles Duceppe harmitteli, että Jean hyväksyi aseman, joka oli ainoastaan edustustehtävä, eikä demokraattisesti valittu. Jeania vaadittiin paljastamaan, miten hän oli äänestänyt vuoden 1995 vaaleissa, jossa maan yhteisyyden kannattajat voittivat vain pienellä erolla.


title: Michaëlle Jean

text: Jean vakuutti puheessaan 17. elokuuta olevansa ylpeä kanadalaisuudestaan, kunnioittavansa maan instituutioita ja olevansa täysin sitoutunut tehtävään, eikä olisi muuten hyväksynyt nimitystä asemaan.


title: Michaëlle Jean

text: Myös Jeanin Ranskan kansalaisuus puhutti, koska Ranska kieltää kansalaisiaan toimimasta hallitus- tai sotilastehtävissä muissa maissa, ja kenraalikuvernööri on Kanadan "de facto" päämies, vaikkakin seremoniallinen asema. Jean kuitenkin luopui Ranskan kansalaisuudestaan ennen virkaansa astumista.


title: Michaëlle Jean

text: Huhtikuussa 2007 Jean ilmoitti vähentävänsä työtehtäviään ylirasituksen vuoksi.


Michaëlle Jean


title: Vorkuta

text: Vorkuta (, ) on kaivoskaupunki Pohjois-Venäjän kivihiilikentillä Komin tasavallan ikiroutavyöhykkeellä, 160 kilometriä pohjoisen napapiirin pohjoispuolella.


title: Vorkuta

text: Se sijaitsee Euroopan koillisimmassa kulmassa Petšorajoen Usa-haaran haarajoen äärellä Uralvuorten pohjoispään länsipuolella. Pohjoinen jäämeri sijaitsee vajaan 200 kilometrin päässä koillisessa. Lännessä ja pohjoisessa Vorkuta rajoittuu Nenetsian autonomiseen piirikuntaan, idässä Tjumenin alueeseen, etelässä ja lounaassa Intaan. Etäisyys Syktyvkariin on linnuntietä 904 kilometriä, rautateitse 1 030 kilometriä. Kunnollista ympärivuotista maantieyhteyttä ei tasavallan pääkaupungista ole.


title: Vorkuta

text: Yleisesti Vorkuta tunnetaan etenkin siellä neuvostoaikana olleesta vankileiristä.


title: Vorkuta

text: Vuonna 2005 perustetun Vorkutan kaupunkipiirikunnan pinta-ala on 24 200 neliökilometriä. Kaupungin lisäksi siihen kuuluu 8 taajamaa ja 7 kylää. Kaupungissa on 69 000 ja kaupunkipiirikunnassa 110 600 asukasta (vuonna 2010). Vuoden 2002 väestönlaskennan mukaan asukkaista 71,6 % on venäläisiä, 10,8 % ukrainalaisia, 3,6 % tataareja ja 2,1 % valkovenäläisiä.


title: Vorkuta

text: Viime vuosikymmenten aikana kaupungin väkiluku on laskenut voimakkaasti (vuonna 1990 kaupunkipiirissä asui 217 000 henkeä). Neuvostoliiton hajottua myös pohjoisten kaivoskaupunkien asukkaat pääsivät aiempaa helpommin muuttamaan toisaalle.


title: Vorkuta

text: Pakkotyöllä ylläpidetyt hiilikaivokset perustettiin 1930–1931 ja 1932 Vorkutan pakkotyöleiri sai alkunsa. Se oli yksi Neuvostoliiton suurimmista leireistä ("gulag"). Vorkutassa tai sen läheisyydessä oli kolme suurempaa pakkotyöleiriä sekä ainakin yksi pienempi. Intassa ja muualla Komin alueella toimi yli kymmenen muuta pakkotyöleiriä.


title: Vorkuta

text: Neuvostoliiton johtaja Stalin teki Vorkutan seudusta suuren vankileirin jo 1930-luvun kuluessa. Yksistään kaivos- ja rakentamistyöhön keskittyneellä Vorkutinski ITL -työleirillä kirjattiin olleen enimmillään 72 tuhatta vankia. Seudun merkitys kasvoi huomattavasti toisen maailmansodan aikana, kun vuodesta 1934 alkaen pakkotyöläiset rakensivat Komin läpi rautatien näin yhdistäen keskellä tundraa olevan Vorkutan muuhun maailmaan. Jopa 102 000 vangin pakkotyöleiri (Severo-Petšorski ITL) rakensi suuren osan Komin läpäisevän rautatien luoteisosasta. Rautateitse siihen yhdistettiin muut lähiseudun keskitysleirit, ja Vorkutasta tuli kaupunki 1943. Sen jälkeen se oli Euroopan puoleisen Neuvostoliiton tärkein gulag ja Petšoran alueen pakkotyöleirien hallinnollinen keskus.


title: Vorkuta

text: Sodan jo loputtua Neuvostoliitto kiristi otettaan esimerkiksi valloittamissaan Baltian maissa. Paljon ihmisiä pakkosiirrettiin 1945–1949 Siperiaan ja Pohjois-Venäjälle tuhansien kilometrien päähän kotoaan. Vorkutan seudulle päätyi esimerkiksi sittemmin tunnetuksi tullut kirjailija Jaan Kross. Vankileirien olot olivat hirvittävät, ja talvisin lämpötilat saattoivat laskea –60 asteeseen. Vuonna 1953 eräällä leirillä vangit nousivat kapinaan, jonka NKVD ja Puna-armeija verisesti tukahduttivat. Kuitenkin kun Stalin samana vuonna kuoli ja valta Moskovassa siirtyi hänen seuraajilleen, alettiin vankileirien saaristoa hiljalleen karsia ja vankeja vapauttaa. Virolaiset pääsivät palaamaan Vorkutasta kotimaahansa 1954–1956 ja 1960-luvulle tultaessa useimmat Vorkutan vankileirit oli suljettu. Näyttää tosin siltä, että tiettyjä vankeja pidettiin siellä vielä 1980-luvullekin tultaessa.


title: Vorkuta

text:
Vankileiriajan jälkeen Vorkutasta tuli melko tavallinen tundran kaivoskaupunki, jossa oli parhaimmillaan yli 200 000 asukasta. Tunnetuin kaupungissa syntynyt on nykyisin Ranskaa edustava shakkimestari Andrei Sokolov. Vorkutan kaivosteollisuus alkoi hiipua Neuvostoliiton hajotessa lähinnä toiminnan kalleuden takia. Kaivostyöläiset ovat sen jälkeen usein menneet lakkoon maksamattomien palkkojen vuoksi.
Vorkutan maantieverkko on paikallinen, sillä ei ole yhteyttä esimerkiksi tasavallan pääkaupunkiin eikä Uralin itäpuolelle. Kaukaa lounaasta, Arkangelin alueen Kotlasista johtava 1 700 kilometriä pitkä, aikoinaan paljolti pakkotyöläisten voimin rakennettu rautatie on kaupungin avain ulkomaailmaan. Radasta lähtee Vorkutan kaupungin lounaispuolella sivuhaara myös Uralin taakse Jamalin Nenetsian Labytnangiin Objoen länsirannalle. Lisäyhteyksiä tuo myös Vorkutan kaupungin lentokenttä, josta voi lentää valtion tukemilla lennoilla paitsi tasavallan sisäisiä lentoja, Mi-8 kopterilla myös pienemmille paikkakunnille.


title: Vorkuta

text: Kaupunki on merkittävän hiilikaivosalueen keskus. Siellä toimii Pietarin kaivosinstituutin haarapiste. Kaupungissa on muun muassa konealan yrityksiä, sementtitehdas ja rakennusmateriaalien tuotantolaitos. Korkeakulttuuria tarjoaa esimerkiksi teatteri, nukketeatteri ja historiallinen museo.


title: Alpes-Maritimes

text: Alpes-Maritimes on departementti Kaakkois-Ranskassa Provence-Alpes-Côte d'Azurin alueella. Sen departementtinumero on 6 ja prefektuuri eli pääkaupunki Nizza. Asukasluku on noin 1 064 000 ja pinta-ala 4 299 km². Arrondissementteja on tässä departementissa 2 ja kuntia 163.


title: Alpes-Maritimes

text: Alpes-Maritimes'n departementti muodostettiin vuonna 1860 erottamalla se Varista.


title: Alpes-Maritimes

text: Departementista on kolme kylää päässyt Ranskan kauneimpien kylien järjestön Les Plus Beaux Villages de France jäseniksi: Coaraze, Gourdon ja Sainte-Agnès.


title: Kostamuksen linja-autoturma

text: Kostamuksen linja-autoturma tapahtui 20. maaliskuuta 1980 linja-auton törmätessä pysäköityyn kuorma-autoon. Onnettomuuspaikka oli Neuvostoliiton puolella Vartiuksen raja-asemalta Kostamukseen johtavalla tiellä kuusi kilometriä ennen Kostamusta. Törmäyksessä kuoli välittömästi kahdeksan ja loukkaantui 33 ihmistä, joista kaksi kuoli viikon sisällä sairaalassa.


title: Kostamuksen linja-autoturma

text: Pohjolan Liikenteen linja-auton 43 matkustajaa olivat Kostamus-projektissa työskenteleviä kainuulaisia, jotka olivat aamulla palaamassa töihin kotona vietetyn illan ja yön jälkeen. Näkyvyys 30 asteen pakkasessa oli hyvä, mutta aurinko saattoi häikäistä kuljettajaa. Tie oli liukas, auton ikkunat huurussa, ja kuljettaja keskusteli matkustajien kanssa. Tiellä oli 90 km/h nopeusrajoitus, jota auto noudatti. Linja-auto oli vuoden 1969 mallia, sillä oli ajettu 500 000 kilometriä, ja sattumalta se oli katsastettu edellisenä päivänä. Uudempia linja-autoja ei voinut näillä matkoilla käyttää, koska niissä oli liian pieni maavara Kostamuksen teille.


title: Kostamuksen linja-autoturma

text: Linja-auto törmäsi jarruttamatta pysäköityyn, soralastissa olevaan kuorma-autoon, jonka lava repäisi linja-auton oikean kyljen auki. Takana tullut linja-auto kuljetti osan loukkantuneista Kostamukseen. Se ajoi Kostamuksen terveysaseman pihaan aamulla kello 6.34. Terveysasemalla oli töissä ainoastaan siivooja, joka hälytti paikalle terveysaseman vieressä asuneet sairaanhoitajat. Onnettomuuspaikalle lähetettiin sekä Kostamuksen että Kuhmon ambulanssit ja lääkäri. Onnettomuuden uhrit vietiin ensin Kostamukseen ja tuotiin sieltä autoilla rajalle, josta heidän matkansa jatkui Suomen sairaaloihin. Ambulansseille sallittiin poikkeuksellisesti läpikulku rajalla ilman tarkastuksia ja tullimuodollisuuksia.


title: Kostamuksen linja-autoturma

text: Muistomerkki liikenneonnettomuudessa menehtyneille paljastettiin 20. maaliskuuta 2006 tien varteen.


title: Petr Rosol

text: Petr Rosol (s. 20. kesäkuuta 1964 Znojmo, Tšekkoslovakia) on tšekkiläinen entinen jääkiekkoilija. Pelipaikaltaan hän oli laitahyökkääjä.


title: Petr Rosol

text: Rosol aloitti uransa Tšekkoslovakian pääsarjassa HC Chemopetrol Litvinovissa, jossa hän pelasi kaudet 1981–1990 käyden välillä pelaamassa kauden 1983–1984 HC Dukla Jihlavassa. Kesken kauden 1990–1991 hän siirtyi Italian Serie A:han SHC Fassaan. Hän pelasi Fassassa myös seuraavan kauden käyden pelaamassa myös Sveitsin B-liigajoukkue Sierressä. Kaudella 1992–1993 hän pelasi HC Luganossa ja HC Chemopetrol Litvinovissa. Seuraavat kaksi kautta hän pelasi Sveitsin B-liigassa HC Martignyssä. Tämän jälkeen hän piti neljän vuoden tauon jääkiekosta, mutta palasi syksyllä 1999 HC Chemopetrol Litvinoviin, jossa pelasi kevääseen 2001 saakka. Seuraavaksi hän pelasi kauden EHC Vispissä Sveitsin B-liigassa ja kaudet 2002–2004 Saksan neljänneksi korkeimmalla sarjatasolla, jonka jälkeen lopetti uransa.


title: Petr Rosol

text: Calgary Flames varasi Rosolin NHL:ään 1984 varaustilaisuuden neljännellä kierroksella numerolla 75, mutta hän ei ikinä pelannut NHL:ssä. Maajoukkueurallaan Rosol edusti Tšekkoslovakiaa 1988 ja 1992 talviolympialaisissa, joista jälkimmäisestä joukkue saavutti olympiapronssia. Hän oli mukana myös vuosien 1984 ja 1987 Kanada Cupeissa sekä vuosien 1985, 1986, 1987, 1991 ja 1992 MM-kisoissa sekä vuoden 1993 MM-kisoissa Tšekin joukkueessa. MM-kilpailuista saldona oli kulta ja kolme pronssia.


title: Emomalii Rahmon

text: Emomalii Rahmon (), aik. Emomali Šarifovitš Rahmonov ( tai ایماملی شریفاوچ رحماناو), () aik. () (s. 5. lokakuuta 1952) on ollut Tadžikistanin valtionpäämies vuodesta 1992 ja presidentti vuodesta 1994.


title: Emomalii Rahmon

text: Rahmonov on syntyisin talonpoikaisperheestä Dangarasta Kuljabin alueelta. Hän on opiskellut tadžikkien yliopistossa. Hän työskenteli sähköteknikkona, myyntimiehenä ja ammattiliiton ja puolueen komiteoiden sihteerinä. Hän oli 1988–1992 kollektiivitilan johdossa ja valittiin 1990 Tadžikkien SNT:n korkeimman neuvoston edustajaksi. Hänet valittiin itsenäisen Tadžikistanin korkeimman neuvoston puhemieheksi 1992. Kun edellinen valtiopäämies Rahmon Nabijev poistettiin väkivalloin virastaan, Rahmonovista tuli virkaatekevä presidentti. Hänet valittiin virallisesti maan ensimmäiseksi presidentiksi 1994 opposition jättäessä osallistumatta vaaliin.


title: Emomalii Rahmon

text: 1990-luvun puolivälissä sissijoukot pitivät hallussaan itäpuolta maasta, vaikka hallituksella oli käytössään Venäjän armeijan joukkoja. Sisällissota vei arviolta 15000 ihmisen hengen. Vuonna 1997 Rahmonov solmi rauhan "yhdistyneen opposition" kanssa, joka koostui islamistijohtajista ja maallisista poliitikoista. Rahmonov selvisi murhayrityksestä Hudžandissa huhtikuussa 1997 ja kahdesta vallankaappausyrityksestä elokuussa 1997 ja marraskuussa 1998. Vuonna 1999 oppositio sai lisäpaikkoja hallituksessa ja hajotti oman armeijansa. Samaan aikaan kuitenkin ääriliike "Uzbekistanin islamilainen liike" perusti leirejä Tadžikistanin vuorille ja aloitti laajan huumekaupan Afganistanista. Tadžikistan liittyi 2001 NATO:n rauhankumppanuusohjelmaan ja liittyi Yhdysvaltain tukijoihin terrorismin vastaisessa sodassa. Sissit eliminoitiin alkuvuoteen 2002 mennessä Afganistanin operaatiossa, mutta huumekauppa jatkui vilkkaana.


title: Emomalii Rahmon

text: Perustuslain muutosten jälkeen Rahmonov valittiin uudelleen 1999 seitsenvuotiskaudelle 97 % äänistä. 22. kesäkuuta 2003 hän sai kansanäänestyksen 96,4 % äänistä, mikä salli hänen asettua vielä kahdelle lisäkaudelle hänen virkakaudensa päättyessä 2006, aina vuoteen 2020 asti. 6. marraskuuta 2006 vaalissa hän sai 79,3 % äänistä ja hänet valittiin näin kolmannelle kaudelle. Hänen vastaehdokkaistaan menestyksekkäin sai 6,2 % äänistä.


title: Emomalii Rahmon

text: Rahmonov kävi pyhiinvaelluksella Mekassa kesäkuussa 1997, mutta häneen ovat tehneet suuren vaikutuksen myös Zarathustran opit. Kirjassaan Rahmonov väittää Zarathustran olevan tadžikki Baktriasta. Rahmonov on naimisissa Azizmo Asadullajevan kanssa ja heillä on yhdeksän lasta.


title: Emomalii Rahmon

text: Maaliskuussa 2007 Rahmonov ilmoitti pudottavansa sukunimestään venäläisen taivutuspäätteen -ov ja kehotti muitakin tadžikkeja seuraamaan hänen esimerkkiään, joka symboloi paluuta tadžikkien kulttuurisille ja kansallisille juurille .


title: Emomalii Rahmon

text: Emomalii Rahmon teki Suomeen kaksipäiväisen ns. työvierailun lokakuun lopulla 2012 ja tapasi sen aikana presidentti Sauli Niinistön.


title: Nimrod

text: Nimrod (hepreaksi: נִמְרוֹד, arabiaksi: نمرود) oli Raamatun ja legendojen mainitsema kuningas, Nooan pojan Haamin pojan Kusin poika, eli Nooan pojanpojanpoika. Raamatussa hänestä kerrotaan vain, että hän oli Babylonin, Erekin, Akkadin ja Kalnean kuningas ja samalla maailman ensimmäinen valtias, ja että hän oli myös mahtava metsästäjä. Perinteisesti häntä on pidetty myös Babylonin tornin rakentajana, vaikka Raamatussa hänen nimeään ei tässä yhteydessä mainitakaan.


title: Nimrod

text: Koska Nimrod yhdistetään Raamatun kertomuksessa ensimmäisen imperiumin perustajaksi, jotkut näkevät hänessä yhtäläisyyksiä Sargon Akkadilaiseen.


title: Nimrod

text: Heprealaisessa jumaltarustossa Nimrod oli Sinearin paha kuningas, joka rakennutti Baabelin tornin.


title: Nimrod

text:
Heprealaisten apokryfikirjojen mukaan Nimrod oli saanut ihmevoimia Aatamin ja Eevan, ihmiskunnan esivanhempien pitämien taianomaisten vaatteiden avulla. Väitettiin, että Jahve oli antanut nämä nahkaiset vaatteet lahjaksi pariskunnalle, ja niissä piili ihmeellinen voima, joka antoi kantajalleen voiton taisteluissa, ja eläimet tunnistivat niiden kantajan arvovallan.
Koska Nimrod piti hallussaan näitä vaatteita, hän menestyi ja ihmiset pitivät häntä jumalana. Silti hän ei ollut tyytyväinen saamaansa ihailuun, ja hän päätti, että vain maailmanlaajuinen ihailu riittäisi hänelle. Sen vuoksi hän käski Sineriin rakennettavan niin korkean tornin, että siitä voisi hyökätä suoraan taivasta vastaan. Hän käski ampua pilviin nuolia, jotka putosivat maahan verta tippuen.


title: Nimrod

text:
Taivaassa tilanne oli vakava, joten Jahven oli tehtävä jotakin. Hän sekoitti sinarilaisten puheen estääkseen Nimrodia korottamasta tornia edelleen: kun joku pyysi tiiltä, hän sai muurauslaastan.
Pian tämä aiheutti rakentajien välille eripuraa ja jakoivat ihmiset vihamielisiin joukkoihin niin, että he keskeyttivät tornin rakentamisen. Siihen Nimrodin vaikutusvalta mureni ikiajoiksi.


title: Nimrod

text: Nimrodin myytin alkuperä on tuntematon, mutta hiljattain löydetystä sumerilaisista kertomuksista on löydetty katkelmia, joiden mukaan Enki eriytti kielet tuhoten sumerilaisen sivistyksen.


title: Nimrod

text: On myös esitetty, että myytti olisi yhdistelmä viittauksista suurenmoisiin zikkurateihin, temppelitorneihin joissa Kaksoisvirtainmaan jumalten sanottiin asuvan.


title: Avopokeri

text: Avopokeri on pokerin muoto, jossa jokaiselle pelaajalle jaetaan kortteja sekä kuvapuoli ylös- että alaspäin. Tunnetuimmat avopokeripelit ovat viiden kortin avopokeri () ja seitsemän kortin avopokeri (). Suomessa ja Skandinaviassa viiden kortin avopokerin sökönä tunnettu muoto on suosittu. World Series of Pokerissa ja H.O.R.S.E.-turnauksissa pelataan razzia, jossa tavoitteena edellisistä poiketen on saada muodostettua mahdollisimman huono käsi.


title: Paul Verlaine

text: Paul Marie Verlaine (30. maaliskuuta 1844 Metz – 8. tammikuuta 1896 Pariisi) oli ranskalainen runoilija. Verlainen alkoholin ja häväistysjuttujen sävyttämä yksityiselämä vaikutti hänen runouteensa. Hän ampui rakastajaansa Arthur Rimbaudia juovuspäissään mustasukkaisuusdraaman päätteeksi, joutui vankilaan, ja vapauduttuaan muutti Englantiin.


title: Paul Verlaine

text: Verlainen runo "Chanson d'automne", Syyslaulu oli liittoutuneiden koodisanana toisessa maailmansodassa. Monet säveltäjät (mm. Claude Debussy ja Leevi Madetoja) ovat säveltäneet hänen runojaan. Elokuva "Total Eclipse" kertoo Rimbaudin ja Verlainen suhteesta.


title: Kuivaliha

text: Kuivaliha tai kapaliha (tunnetaan myös nimillä kuikku, rungreeni) on kuivattua lihaa, eräs ihmiskunnan ensimmäisistä säilyvistä liharuuista. Suomessa kuivalihalla tarkoitetaan yleensä perinteisesti kuivattua poron tai hirven lihaa, vaikka prosessia voi helposti soveltaa myös muiden eläinten lihoihin.


title: Kuivaliha

text: Liha leikataan noin puolikiloisiksi pitkähköiksi palasiksi, suolataan ja kuivataan kevättalvella maalis-huhtikuussa. Joidenkin harrastajien mukaan liha tulee kuivata eteläseinustalla auringossa, mutta toisten mukaan oikea kuivauspaikka on pohjoisseinällä, jossa aurinko ei pääse lämmittämään tummaa lihaa liiaksi, sillä jos liha saa liikaa lämpöä, se pilaantuu. Liha tulee suojata verkolla siten, että linnut ja muut eläimet eivät pääse lihaan käsiksi.


title: Kuivaliha

text: Ajankohta on tärkeä: prosessin onnistuminen vaatii päiviä, joiden lämpötila on yli sulamispisteen, ja öitä, jolloin lämpötila laskee alle jäätymispisteen. Liian lämpimällä säällä liha mätänee, ja liian kylmällä säällä jäätynyt liha keloutuu. Kevättalvella ei myöskään ole liikkeellä hyönteisiä, jotka laskisivat munia riippumassa olevaan lihaan.


title: Kuivaliha

text: Kuivaliha on lappilainen perinneruoka ja erittäin käytännöllistä retkimuonaa (kevyttä, energiapitoista, säilyvää).


title: Rullahiihto

text: Rullahiihto on hiihdon kesäinen muoto. Varusteet ovat suksia lukuun ottamatta samankaltaiset kuin tavallisessa hiihdossa. Rullasukset ovat noin metrin mittaiset ja niissä on yleensä kumiset renkaat, joskin myös muita materiaaleja käytetään.


title: Rullahiihto

text: Rullasuksilla voi hiihtää molempia tyylejä ja rullahiihto on tärkeä osa hiihtäjien, ampumahiihtäjien ja yhdistetyn urheilijoiden harjoittelua. Hiihtäjille rullahiihto on tärkein lajinomainen harjoitustapa. Huippuhiihtäjillä rullahiihdon osuus muusta harjoittelusta on 30–50 prosenttia.


title: Rullahiihto

text: Rullahiihto kehittää erityisesti käsien ja ylävartalon lihaksia. Käsien ja potkun liikesuunnat poikkeavat hieman hiihdon liikeradoista.


title: Rullahiihto

text: Rullahiihto ei ole saavuttanut kuntoilijoiden suosiota, mutta sauvarullaluistelu on kuntoilijoille helpompi (ja usein myös halvempi) vaihtoehto kuin rullahiihto.


title: Rullahiihto

text: Kesäisin kilpaillaan monissa rullahiihtokisoissa, kuten Vuokatin Aateli-Race ja Saku Suverull Virossa. Rullahiihto kuuluu myös Kansainvälisen hiihtoliiton FIS:n lajiohjelmaan.


title: Suomen Hiihtoliitto

text: Suomen Hiihtoliitto ry on hiihtolajien Suomen kattojärjestö ja Kansainvälisen Hiihtoliiton (FIS) jäsenjärjestö. Sen alaisuuteen kuuluvat hiihtolajeista (alppihiihto ja freestyle kuuluvat nykyisin Ski Sport Finlandille), maastohiihto, mäkihyppy ja yhdistetty. Suomen Hiihtoliiton puheenjohtajana on toiminut 28.10.2017 lähtien Markku Haapasalmi.


title: Suomen Hiihtoliitto

text:
Suomeen perustettiin itsenäinen hiihdon kattojärjestö ensimmäisen kerran vuonna 1908. Se oli silloin nimeltään "Liitto Suomen hiihtourheilun edistämiseksi". Liitto ajautui kuitenkin talousvaikeuksiin ja se päätyi solmimaan yhteistyösopimuksen SVUL:n kanssa. SVUL:ään perustettiin vuonna 1910 oma hiihto-, luistelu- ja pyöräilyjaosto ja se johti siihen, ettei SVUL tunnustanut "Liittoa Suomen hiihtourheilun edistämiseksi" itsenäiseksi liitoksi ja SVUL:n jäsenet eivät saaneet osallistua sen kilpailuihin. Vuonna 1915 hiihtojaosto irtautui SVUL:n sisällä hiihto-, luistelu- ja pyöräilyjaostosta omaksi jaostokseen, koska maastohiihto oli kasvanut lajina. Itsenäinen Suomen Hiihtoliitto perustettiin uudelleen vuonna 1931.
Vuoden 1998 tammikuussa Suomen Tietotoimiston uutisessa väitettiin hiihtäjä Jari Räsäsen ostaneen ja käyttäneen kasvuhormonia. Lisäksi uutisessa väitettiin Hiihtoliiton johtohenkilöiden olleen kiinnostuneita kasvuhormoneista. Räsänen ja Hiihtoliitto vetivät asian oikeuteen ja vaativat suuria vahingonkorvauksia kunnianloukkauksesta. Näyttöä Räsäsen doping-yhteyksistä ei löytynyt, ja Helsingin käräjäoikeus tuomitsi STT:n päätoimittajan Kari Väisäsen ja toimittaja Johanna Aatsalo-Sallisen ehdollisiin vankeusrangaistuksiin. Lisäksi STT, Väisänen ja Aatsalo-Sallinen tuomittiin maksamaan noin 1,5 miljoonan markan korvaukset 19 vahingonkärsijälle. Sittemmin tuomiot ja korvaussummat lievenivät hovioikeudessa.


title: Suomen Hiihtoliitto

text: Kantajien vaatimuksesta vastaajat kustansivat tuomion julkistamisen "Helsingin Sanomissa" koko sivun ilmoituksena. "Turun Sanomien" kommentaattorin Markku Jokisipilän mukaan Hiihtoliitto halusi tällä antaa tuomituille iskun, josta he kärsisivät lopun ikäänsä. Aatsalon mukaan Hiihtoliiton STT:tä vastaan nostama tiedotussota tuhosi hänen uransa urheilutoimittajana. Aatsalon mukaan Hiihtoliitto käynnisti doping-uutisen julkaisemisen jälkeen häntä ja STT:tä vastaan vyörytyksen, jonka johdossa olivat Hiihtoliiton puheenjohtaja Esko Aho ja liiton toimitusjohtaja Esa Klinga. Tapauksen vuoksi toimittaja muun muassa sai tappouhkauksia.


title: Suomen Hiihtoliitto

text: Vuonna 2011 entinen lajijohtaja ja päävalmentaja Antti Leppävuori, entinen lajipäällikkö ja toimitusjohtaja Jari Piirainen, entinen hiihtäjä Jari Räsänen sekä entinen lajipäällikkö ja päävalmentaja Pekka Vähäsöyrinki joutuivat syytteeseen törkeästä petoksesta eli asioiden salaamisesta vuosien 1999 ja 2000 dopingoikeudenkäynneissä. Räsänen ja Vähäsöyrinki tuomittiin törkeistä petoksista ehdollisiin vankeusrangaistuksiin. Oikeudessa osoitettiin, että Räsänen käytti vuosina 1996–1997 eli STT:n uutisen tarkoittamana aikana epo-hormonia. Oikeuden mukaan kaikki neljä syytettyä tiesivät, mitä Räsäselle tehtiin vuoden 1997 kisoissa.


title: Suomen Hiihtoliitto

text: Tapauksessa asianomistajana ollut Kari Väisänen kommentoi, että tuomioistuimen ratkaisu on hyvä, mutta tuomitut ovat sijaiskärsijöitä ja todelliset vastuunkantajat puuttuvat edelleen. STT:n tapauksessa tuomituilla on periaatteessa mahdollisuus hakea herjaustuomion purkua, jos tuomio on perustunut valheellisille tiedoille.


title: Suomen Hiihtoliitto

text: Koko maastohiihdon maine kärsi Suomessa dopingjupakan vuoksi. Skandaalin vuoksi yhdistetty ja alppihiihto irtautuivat Suomen Hiihtoliitosta omiksi lajiyhdistyksikseen. Tiedotusvälineiden kommenteissa muun muassa valitettiin, kuinka STT:n toimittajat joutuivat valheen takia oikeusmurhan kohteeksi ja joutuivat kärsimään työpaikkansa menettäen. "Satakunnan Kansa" kommentoi vuonna 2011, kuinka myös hiihtäjien ”mafian tyyppinen maailma” tuntuu ihmeelliseltä. Tiedotustilaisuuksissa ja haastatteluissa ”on valehdeltu kirkkain silmin, kukaan ei muista mitään, eikä kukaan kerro mitään”.


title: Kollektiivinen turvallisuusjärjestö

text: Kollektiivinen turvallisuusjärjestö (myös Kollektiivisen turvallisuussopimuksen järjestö, , lyhenne ODKB) on Itsenäisten valtioiden yhteisön vuonna 1992 allekirjoitettuun kollektiiviseen turvallisuussopimukseen perustuva sotilasliitto.


title: Kollektiivinen turvallisuusjärjestö

text: Sopimus allekirjoitettiin Taškentissa Armenian, Kazakstanin, Kirgisistanin, Tadžikistanin, Uzbekistanin ja Venäjän kesken. Azerbaidžan liittyi siihen syyskuussa 1993 sekä Georgia ja Valko-Venäjä joulukuussa. Sopimus tuli voimaan huhtikuussa 1994.


title: Kollektiivinen turvallisuusjärjestö

text: Sen tarkoitus on syventää kollektiivisesti jäsenmaiden sotilaallista ja poliittista yhteistoimintaa. Sopimuksen mukaan jäsenvaltiot pidättäytyvät voimankäytöstä toisiaan vastaan, eivät liity muihin sotilasliittoihin ja aggressio yhtä jäsenvaltiota vastaan on hyökkäys kaikkia vastaan. Sopimus solmittiin viideksi vuodeksi. Se uusittiin 1999, jolloin Azerbaidžan, Georgia ja Uzbekistan kieltäytyivät jatkamasta sitä. Uzbekistan liittyi 1997 perustettuun GUAM-ryhmään Azerbaidžanin, Georgian, Moldovan ja Ukrainan kanssa, joka nähtiin Venäjän vastapainoksi. Armenian motivaatioksi on nähty puolustautuminen Azerbaidžania vastaan Vuoristo-Karabahin kiistassa.


title: Kollektiivinen turvallisuusjärjestö

text: Lokakuussa 2002 kuusi jäsenvaltiota allekirjoittivat Chișinăussa perussopimuksen, joka kehitti sopimuksesta Kollektiivisen turvallisuussopimuksen järjestön (ODKB). Pääsihteeriksi nimitettiin Nikolai Bordjuža. ODKB hyväksyttiin Yhdistyneiden kansakuntien yleiskokouksen tarkkailijajäseneksi. Sen tärkeimmiksi tehtävät ovat 1 500 miehen nopean toiminnan joukkojen ylläpito, terrorismin vastainen toiminta ja ilmapuolustuksen koordinointi.


title: Kollektiivinen turvallisuusjärjestö

text: Nykyiset jäsenet ovat Armenia, Kazakstan, Kirgisistan, Tadžikistan, Uzbekistan, Valko-Venäjä ja Venäjä. Vuoteen 2005 mennessä ne ovat järjestäneet yhteisiä sotaharjoituksia, kuten terrorismin vastaisen harjoituksen Kazakstanissa ja Kirgisistanissa. Vuonna 2005 Uzbekistan erosi GUAM:stä ja liittyi jälleen ODKB:hen Minskin kokouksessa 2006.


title: Kollektiivinen turvallisuusjärjestö

text: Helmikuussa 2009 ODKB päätti Moskovan kokouksessaan perustaa yhteiset nopean toiminnan joukot. Sopimus tästä allekirjoitettiin Moskovassa kesällä, jolloin Valko-Venäjä boikotoi tapaamista liittyen siihen kuitenkin syksyllä 2009.


title: S/y Meripurakk

text: S/y Meripurakk on vuonna 1933 perustetun raumalaisen Meripartiolippukunta Myrskypojat ry:n omistama purjevene, jota käytetään koulutusaluksena. Aluksen nimi tarkoittaa ainakin Rauman murteessa vanhaa merimiestä.


title: S/y Meripurakk

text: Kun nykyään puhutaan "Purakasta", tarkoitetaan vuodesta 1979 lähtien Myrskypoikien omistamaa jo toista "Meripurakkaa".


title: S/y Meripurakk

text: Vuosina 1957–1979 Myrskypoikien purjehdusviettiä palveli "Colin Archer" -tyyppinen kitsi, jonka rakennusvuosi on 1948. Alus joutui jo vuonna 1959 pahaan haaksirikkoon Vaasan vesillä, minkä jälkeen alukseen tehtiin täysremontti. Kyseisestä matkasta Pohjanmaan kivikkoisilla vesillä on nykyään muistuttamassa suuri kivi Rauman Partiotalon salissa.


title: S/y Meripurakk

text: Vanha "Meripurakk" tuli tunnetuksi myös elokuvanäyttämöllä, kun se Vili Auvisen ohjaamassa elokuvassa "Pertsa ja Kilu" esitti poikien ostamaa "Adventure"-laivaa. "Adventuren" miehistönä oli joukko Myrskypoikia.


title: S/y Meripurakk

text: Uusi "Meripurakk" rakennettiin varta vasten Myrskypoikien tarpeisiin: avomerialukseksi, jolla olisi helppoa liikkua saaristossa myös pienemmällä miehistöllä. S/y "Meripurakk" on tyypiltään MP41, suunnittelijana Matti Pulli. Sen pituus on 12,5 metriä, leveys 3,8 metriä ja syväys 2,0 metriä. Aluksen runko on tehty irokoviilusta kylmälaminoimalla.


title: S/y Meripurakk

text: Kummallakin "Meripurakalla" on tehty joka vuosi juhannuksen jälkeen pitkiä matkapurjehduksia. Yleisin pääetappi on ollut Tukholma tai muu Ruotsin suurkaupunki, mutta "Meripurakk" on käynyt muutamaan otteeseen mm. Kööpenhaminassa (vuosina 1974, 1984, 2004 ja 2014) ja Tallinnassa vuonna 2005. Koska alus on verrattain aika suuri, vaaditaan sen kevätkunnostuksessa koko lippukunnan panosta, ja siksi on ollut tapana, että päästäkseen mukaan matkapurjehduksille on käytävä muutamina kertoina kunnostustalkoissa.


title: S/y Meripurakk

text: Koska "Purakan" kansirakenne on oiva ihmisten ja tavaroiden kuljettamiseen, käytetään alusta lähes poikkeuksetta lippukunnan kaikissa saarikuljetuksissa.


title: S/y Meripurakk

text: Veneelle on tehty vuonna 2014 valmistunut peruskunnostus pitkän käyttöiän jälkeen, jolloin harkittiin myös uuden veneen hankkimista.


title: S/y Meripurakk

text: Lyhytfilmissä "Eläviä partiomuistoja" kuvataan muun muassa purjehtimista "Meripurakalla" vuonna 1958 ja "Meripurakan" pelastamista haverista vuonna 1960.


title: Beatrice (prinsessa)

text: Yorkin prinsessa Beatrice (Beatrice Elizabeth Mary Mountbatten-Windsor, s. 8. elokuuta 1988 Lontoo) on Yhdistyneen kuningaskunnan hallitsijan Elisabet II:n pojan prinssi Andrew'n vanhempi tytär. Prinsessa Beatrice on kruununperimysjärjestyksessä kahdeksas. Hänen äitinsä on Yorkin herttuatar Sarah (o.s. Ferguson). Beatricella on pikkusisar, prinsessa Eugenie.


title: Beatrice (prinsessa)

text: Prinsessa Beatrice sai nimensä kuningatar Viktorian nuorimmalta tyttäreltä prinsessa Beatricelta. Hän opiskeli Ascotissa Pyhän Yrjön koulussa. Vuonna 2008 hän aloitti kolmivuotiset historian opinnot Goldsmiths’ Collegessa ja valmistui vuonna 2011.


title: Olivier Suray

text: Olivier Suray (s. 16. lokakuuta 1971, Namen, Belgia) on belgialainen entinen jalkapalloilija, joka tuli Suomessa tunnetuksi AC Allianssin toimitusjohtajana vuoden 2005 aikana, jolloin hänen alaisuudessaan ollut Allianssi hävisi tahallaan surullisen kuuluisan FC Haka -ottelun luvuin 8–0.


title: Olivier Suray

text: Vedonlyöntirikoksiin myös Belgiassa liitetty Suray myönsi maaliskuussa 2006, että kesän 2005 Haka-Allianssi -ottelun lopputulos oli järjestetty. Helsingin Sanomien mukaan Suray väitti myös, että järjestelyjen päätekijä olisi kuitenkin kiinalainen Ye Zheyun, josta ollaan Belgian poliisin mukaan tekemässä kansainvälistä pidätysmääräystä.


title: Hiiviskelypeli

text: Hiiviskelypeli ( tai "stealth-based game") on videopelien lajityyppi. Lajityypissä paino on usein tekoälyn ohjaamien vastustajien välttämisellä ja vaihtoehtoisilla ratkaisuilla kuten häiriötekijöiden aiheuttamisella.


title: Hiiviskelypeli

text: Hiiviskelypelit eroavat ammuntapeleistä ja muista toimintapeleistä monin tavoin. Hiiviskelypeleissä tärkeää on tekojen suunnittelu, ympäristön tutkiminen ja ongelmien ratkonta. Esimerkiksi katossa kulkeva putki voi tehdä mahdolliseksi vihollisen ohi kulkemisen huomaamattomasti.


title: Hiiviskelypeli

text: Tunnettuja hiiviskelypelejä ovat muun muassa "Metal Gear Solid", "Splinter Cell", "Hitman", "Sly Raccoon", "Thief", "Tenchu", "Desperados" ja "Dishonored".


title: Hiiviskelypeli

text: Lajityypin ensimmäisenä pelinä pidetään Segan julkaisemaa kolikkopeliä "005" (1981).


title: Mini (automerkki)

text: Mini (tavaramerkkinimeltään MINI erotukseksi vanhasta Ministä) on vuodesta 2000 lähtien valmistettu pienikokoinen henkilöauto. Se on seuraaja alkuperäiselle Minille, jota valmistettiin vuosina 1959–2000.


title: Mini (automerkki)

text: Mini on BMW:n omistama merkki. Uudella, modernilla Minillä ei ole paljonkaan yhteistä alkuperäisen, nostalgisen mallin kanssa.


title: Mini (automerkki)

text: Minin 1,4- ja 1,6-litraiset moottorit ovat Groupe PSA -yhtymän ja BMW:n yhteistyönä suunnittelemia ja valmistamia.


Tom Clancy’s Splinter Cell: Pandora Tomorrow on Ubisoftin julkaiseman "Splinter Cell" -pelisarjan toinen osa.


title: Tom Clancy’s Splinter Cell: Pandora Tomorrow

text:
Peli on julkaistu vuonna 2004 PlayStation 2, Microsoft Windows ja Xbox alustoille. Pelistä on myöhemmin julkaistu versio mm. PlayStation 3 pelikonsolille.
Vuonna 2006 Yhdysvallat päättää perustaa sotilastukikohdan äskettäin itsenäistyneeseen Itä-Timoriin, ”maailman nuorimpaan demokratiaan”. Vaikka tukikohdan tarkoituksena onkin kouluttaa itätimorilaisia sotilaita, Yhdysvaltain taka-ajatuksena on lyhyt hyökkäysetäisyys Pohjois-Koreaan. Yhdysvaltain sotilaallinen läsnäolo aiheuttaa voimakasta vihamielisyyttä amerikkalaisia kohtaan koko Indonesian alueella ja pahamaineisin Yhdysvaltoja vastustavista sissijärjestöistä on Darah Dan Doa, jota johtaa nuori ja karismaattinen Suhadi Sadono. Sadonon johdolla Darah Dan Doan sissitaistelijat kaappaavat Itä-Timorin pääkaupungissa Dilissä sijaitsevan suurlähetystön ja ottavat panttivangeikseen kymmenittäin yhdysvaltalaisia diplomaatteja ja sotilaita, mukaan lukien Displace International -yksityisarmeijan johtajan ja Sam Fisherin vanhan ystävän Douglas Shetlandin.


text: Koska Shetlandilla on hallussaan tietoja, jotka eivät saa päätyä Darah Dan Doan haltuun, Third Echelon lähettää Fisherin suurlähetystöön, jossa sissit ovat alkaneet tappamaan panttivankejaan. Fisher kohtaa Shetlandin, joka antaa Fisherille matkapuhelimensa. Matkapuhelimella on Sadonoa koskevia tietoja sisältävä tekstiviesti, mutta koska viesti timorilaista mambai-murretta, Fisherin täytyy tavata suurlähetystössä panttivankina oleva Ingrid Karlthson, joka osaa puhua mambaita. Karlthson kääntää Fisherin tekstiviestin sisällön mambaista englanniksi, minkä jälkeen Fisher poistuu suurlähetystöstä ja Yhdysvaltain armeijan Delta Force -erikoisyksikkö tunkeutuu rakennukseen. Vaikka Delta Force onnistuukin vapauttamaan panttivangit, Sadono sissijoukkoineen pakenee suurlähetystöstä ja katoaa Indonesian sademetsiin suunnittelemaan kostoiskua Yhdysvaltoja vastaan. Yhdysvallat vannoo löytävänsä Sadonon ja nujertavansa Darah Dan Doa, minkä seurauksena Indonesiaan lähetetään tuhansittain yhdysvaltalaissotilaita.


text: Karlthsonin kääntämä teksti vie Fisherin pariisilaiseen kryoniikkaan erikoistuneeseen laboratorioon, johon on tunkeutunut joukko salaperäisiä ranskalais-syyrialaisten terroristeja. Koska Fisherin tarkoituksena on saada selville terroristien aikeet, hänen tehtävänään on löytää Francois Codeboeuf -niminen vartija, joka on onnistunut ottamaan matkapuhelimensa kameralla valokuvan terroristien johtajasta ja lukinnut itsensä laboratorion tutkimustiloihin. Fisher kohtaa Codeboeufin ja saa haltuunsa matkapuhelimen, jolla oleva valokuva paljastaa terroristijohtajan CIA-agentti Norman Sothiksi. Third Echelon antaa Fisherille uudeksi tehtäväksi soluttautua Pariisista Nizzaan matkalla olevaan luotijunaan, jonka matkustajien joukkoon kuuluu siviileiksi naamioituneiden terroristien suojelema Soth. Junassa Fisher kohtaa Sothin, joka väittää olevansa peitetarinan turvin toimiva CIA:n vakooja, jonka tehtävänä on tarkkailla terroristien toimia. Fisher kuitenkin salakuuntelee Sothin puhelinkeskustelun, joka paljastaa Sothin olevan nykyisin Sadonolle työskentelevä palkkasoturi.


text: Third Echelon lähettää Fisherin Jerusalemiin, missä Fisherin tehtävänä on hankkia SC-20-rynnäkkökiväärinsä asekauppias Saul Berkovitziltä. Kun Fisher saapuu Berkovitzin asekauppaan, Berkovitz itse on joutunut kahden rosvon uhkailemaksi. Fisher tappaa molemmat rosvot ja saa Berkovitziltä rynnäkkökiväärinsä, jota asekauppias on muunnellut. Kun Fisher on saanut takaisin aseensa, Lambert antaa hänelle uudeksi tehtäväksi kohdata Shin Bet -agentti Dahlia Tal. Tal johdattaa Fisherin syyrialaisten terroristien salaiseen tukikohtaan, missä Fisher varastaa terroristien haltuun joutuneen isorokkonäytteen. Third Echelonille selviää, että Sadono on Sothin avulla ostanut mustasta pörssistä biologisia aseita, ja että hyökkäyksen kryoniikkalaboratorioon tarkoituksena oli hankkia säilytyslaitteita Sadonon hankkimille isorokkoviruksille.


text: Third Echelon lähettää Fisherin Indonesian viidakkoihin, missä Shetlandin avustama Fisher soluttautuu Darah Dan Doan päämajana toimivaan leiriin. Leirissä Fisher asentaa pommeja Sadonon yksityiseen lentokoneeseen ja saa selville, että sissit jalostavat isorokkovirusta asetarkoituksiin. Hän myös saa selville, että Sadono on käynnistänyt Pandora Tomorrow -nimisen operaation: Darah Dan Doa on asentanut isorokolla varustettuja pommeja Yhdysvaltain maaperälle ja joka 24 tunnin välein Sadono tekee puhelinsoittoja, joissa hän estää miehiään laukaisemasta pommeja. Mikäli Sadono vangitaan tai tapetaan, pommit laukaistaan ja miljoonat yhdysvaltalaiset siviilit saavat kuolettavan isorokkotartunnan. Displacen tarkka-ampujien avustama Fisher pakenee leiristä ja Yhdysvallat joutuu vetäytymään Indonesiasta.


text: Fisher tunkeutuu Darah Dan Doan haltuun joutuneeseen laivastotukikohtaan, missä hänen tehtävänään on tunkeutua sukellusveneeseen ja hankkia aluksen keskustietokoneelta tietoja isorokkopommien sijainneista. Fisher onnistuu tehtävässään ja kun yhdysvaltalaiset saavat selville pommien olinpaikat, pommit deaktivoidaan ja Sadonon suunnitelma epäonnistuu. Yhdysvaltalaiset joukot palaavat takaisin Indonesiaan ja kukistavat Darah Dan Doan, jolloin Sadono ottaa haltuunsa jakartalailaisen televisioaseman ja järjestää amerikkalaisvastaisen puheen televisiolähetyksessä. Ingrid Karlthsonin avustama Fisher kuitenkin kaappaa Sadonon kesken lähetyksen ja toimittaa hänet yhdysvaltalaisten viranomaisten haltuun.


text: Vaikka Sadono onkin vangittu ja Darah Dan Doa kukistettu, Norman Soth onnistuu saamaan haltuunsa viimeisen isorokkopommin ja päättää laukaista sen Los Angelesin kansainvälisellä lentoasemalla kostoksi siitä, että Yhdysvallat aikoinaan hylkäsi hänet yksin Indonesiaan. Kun pommi laukeaisi, sadat tuhannet ihmiset saisivat välittömästi tartunnan ja isorokko leviäisi lentoreittien kautta ympäri maailmaa, mikä aiheuttaisi yhteensä jopa useita miljoonia kuolonuhreja. Fisher tunkeutuu lentokentälle, eliminoi Sothin kätyreineen ja estää pommin laukeamisen.


text: Pelin välivideoiden uutislähetyksissä mainitaan pikaisesti kaksi asiaa, jotka myöhemmin näyttelevät suurta roolia "Chaos Theoryn" juonessa: ensimmäinen Abrahim Zherkezin tutkimukset koskien Phillip Massen kehittämiä tietokonealgoritmeja ja toinen japanilaisen Information Self Defense Forcen perustaminen.


title: Edu Kehäkettunen

text: Edu Kehäkettunen (oikealta nimeltään Harri Juhani Hinkkanen, s. 21. lokakuuta 1976) on Espoosta lähtöisin oleva rap-artisti ja radiotoimittaja. Aikaisemmin hänet on tunnettu muun muassa nimillä Kehäkettu, Harakiri ja B-Rapun Talonmies.


title: Edu Kehäkettunen

text: Humoristisista lyriikoistaan tunnettu Edu Kehäkettunen on jo vuosien ajan nauttinut arvostusta hiphop-piireissä, mutta ei ole koskaan noussut valtavirta-artistiksi. Vuosien mittaan Edu on julkaissut useita omakustanteita sekä yksin että yhdessä muiden olarilaisten rap-artistien kanssa. Vuonna 2005 Numbers Entertainment julkaisi hänen ensimmäisen kokopitkän albuminsa.


title: Edu Kehäkettunen

text: Vuonna 2000 "Kehäkettu"-nimellä esiintynyt Edu tuli yleisön tietoisuuteen julkaistuaan Setä Koposen kanssa "". Kuten Edu Kehäkettusen myöhemmässäkin tuotannossa, jo EP:llä vahvoja teemoja olivat seksi, juhliminen ja päihteet. Levyllä kuultiin myös olarilaisduoa nimeltä Tuomio & Kone.


title: Edu Kehäkettunen

text: Kehäkettu ja Setä Koponen perustivat jo EP:llä vierailleen Davo Isotaakin kanssa MC Taakibörsta -trion, joka julkaisi vuonna 2001 kolme kappaletta sisältäneen "PA 2001" -singlen. Singlen lisäksi tehtiin myös video, jota näytettiin paljon muun muassa MoonTV:llä, jossa Edu myös välillä teki ohjelmaa. Yhtye kuitenkin hajosi, eikä koskaan julkaissut aiottua albumia.


title: Edu Kehäkettunen

text: Vuonna 2003 Kehäkettu ja Tuomio & Kone julkaisivat "Melaveikot"-nimellä "Vehkeet levällään/Pepputemppu" -vinyylisinglen. Sisällöllisesti kappaleet käsittelivät aiempia aiheita. Myöhemmin samana vuonna Edu julkaisi ruotsalaisen tuottajan, Prao-D:n, kanssa "Räppäävä Älykääpiö EP":n. Levy oli ensimmäinen, joka julkaistiin Edu Kehäkettunen -nimellä. Edu myös vieraili Tuomio & Kone -levyllä, tällä kertaa nimellä Kehäraakki.


title: Edu Kehäkettunen

text: Edu Kehäkettusen ensimmäinen albumi, "Lentäjän Koira", julkaistiin vuonna 2005. Levyn teemat käyvät ilmi jo kappaleiden nimistä, esimerkiksi "Hellyyden Ehdoilla (Anaalitreffit remix)" ja "Härskiyden huipentuma". Aikaisemmin samana vuonna julkaistiin vinyyli-EP "Lentäjän Koira Vol.2".


title: Edu Kehäkettunen

text: Edu on tehnyt myös toimittajan töitä mm. MoonTV:llä ja juontanut HIFK:n jääkiekko-otteluita HIFK-radiossa, Bassoradiossa, Metro FM:llä sekä nykyisin Radio City:llä. Vuonna 2007 hän toimi toisena Bassoradion aamushown vetäjänä, kunnes radiomainosmyyntiongelmien kanssa paininut yritys joutui lomauttamaan suositun ohjelman juontajat elokuussa 2007. Edu on kuitenkin tehnyt paluun puolivaltakunnalliseksi radiokanavaksi kasvaneen Bassoradion iltapäiväohjelman juontajaksi alkuvuodesta 2012.


title: Edu Kehäkettunen

text:
Toukokuussa 2008 Edu julkaisi yhdessä DJPP:n kanssa albumin "Hyvän olon konsultit". Albumi nousi julkaisuviikollaan Suomen albumilistan sijalle 25.
Nykyään Edu toimii yhtyeessä No Smoking Team. Yhtyeen muodostavat Edu ja Davo.


title: Edu Kehäkettunen

text: Edu oli myös vuonna 2010 jääkiekon MM-kisojen tiimoilta toimineen "Ihan finaalissa" -sarjan juontajana Aleksi Valavuoren kanssa.


title: Edu Kehäkettunen

text: Edu toimi myös vuoden 2011 kisojen Ihan finaalissa -sarjan juontajana Sacha Remlingin kanssa. Kaksikko alkoi vuonna 2014 toimittaa "Hesa o Ygöne" -nimistä ohjelmaa Radio Helsingissä.


title: Edu Kehäkettunen

text: Edu itse tunnetaan kovana HIFK-fanina.


Tom Clancy’s Splinter Cell: Chaos Theory on Ubisoftin julkaiseman "Splinter Cell" -pelisarjan kolmas osa.


title: Tom Clancy’s Splinter Cell: Chaos Theory

text: Peli on julkaistu vuonna 2005 PlayStation 2, Microsoft Windows ja Xbox -alustoille. Peli on julkaistu myöhemmin uudelleen mm. PlayStation 3:lle.


text: Vuonna 2007 Kiinan kansantasavalta ja Pohjois-Korea julistavat Japanin kauppasaartoon protestoidakseen sitä, että Japani on perustanut uudenlaisen armeijaryhmän, informaatiosodankäynnin torjumiseen erikoistuneen Information Self Defense Forcen eli I-SDF:n. Koska useiden Aasian valtioiden mielestä I-SDF:n perustaminen rikkoo toisen maailmansodan jälkeisiä asevarustelusopimuksia, Kiina ja Pohjois-Korea estävät japanilaisten kauppalaivojen toiminnan Keltaisellamerellä. Kauppasaarron heikentämänä Japani pyytää apua pitkäaikaiselta liittolaiseltaan Yhdysvalloilta, jolloin Yhdysvaltain laivasto lähettää uusimmilla asejärjestelmillä varustetun risteilijä "USS Clarance E. Walshin" pelottelemaan Kiinan ja Pohjois-Korean sotalaivoja.


text: Samoihin aikoihin Sam Fisher tunkeutuu Perussa sijaitsevaan, espanjalaisten siirtomaa-ajan aikaiseen linnoitukseen, jossa separatistinen People’s Voice -sissijärjestö pitää panttivankinaan yhdysvaltalaista insinööri Bruce Morgenholtia. Koska Morgenholt oli mukana Yhdistyneiden kansakuntien Watson-projektissa, jonka tarkoituksena on tutkia Phillip Massen tietokonealgoritmeja, Fisherin tehtävänä on pelastaa insinööri ennen kuin Morgenholt paljastaa sisseille algoritmeja koskevia tietoja. Fisher on kuitenkin epäonnistuu tehtävässään, sillä sissit ovat jo ehtineet kiduttamaan Morgenholtin kuoliaaksi. Morgenholtin kuoltua Third Echelon lähettää Fisherin rahtilaiva "Maria Narcissalle", missä Fisher tappaa People’s Voicen johtajan Hugo Lacerdan. Lacerdan kuoleman jälkeen Lambert on vakuuttunut siitä, että toistaiseksi tuntematon taho maksoi Lacerdalle Morgenholtin kidnappauksen järjestämisestä ja haluaa saada arvokkaita tietoja Massen algoritmeista.


text: Koska "Maria Narcissan" rahtiruumasta löydetyt laatikot vihjasivat Lacerdalla olevan yhteyksiä Panamassa sijaitsevaan pankkiin, Fisher lähetään sinne hankkimaan tietoja Lacerdan rahoittajista. Fisher murtautuu pankkiholviin ja tunkeutuu siellä holvin tietokoneelle, jolloin Grimsdóttír toteaa, että tietokoneelta poistettujen viestien suojaus viittaisi Phillip Masseen. Koska Masse joutui Fisherin tappamaksi, Grimsdóttír pelkää, että jollakulla on hallussaan huippusalaisina pidettyjä, Massen algoritmeihin liittyviä tietoja. Samoihin aikoihin algoritmeja havitteleva tuntematon taho saa haltuunsa Massen algoritmit ja käyttää niitä aiheuttaen sekä Aasian pörssikurssien romahtamisen että Japanin ja Yhdysvaltain itärannikon pimentävän sähkökatkoksen. Sähkökatkoksen turvin Fisher tunkeutuu Abrahim Zherkezin, Watson-projektiin osallistuneen tiedemiehen, yksityisasuntoon Manhattanilla. Zherkezin yksityisasunnossa Fisher kohtaa palkkasotureihin, jotka hänen suureksi hämmästyksekseen työskentelevät Douglas Shetlandin Displace Internationalille. Näihin aikoihin amiraali Toshiro Otomo, I-SDF:n johtaja, ottaa yhteyttä Lambertiin ja sanoo uskovansa, että algoritmeille tehtyjen hyökkäysten takana ovat kiinalaiset ja pohjoiskorealaiset.


text: Fisher saada tehtäväkseen tutkia Displace Internationalin toimia ja hänet lähetetään yksityisarmeijan päämajarakennukseen. Displacen päämajassa Fisher saa tietää Milan Nedićh -nimisestä Displacen työntekijästä, josta Third Echelonille ei ole minkäänlaisia tietoja. Kun Fisher paljastaa, että Nedićh on Displacen varapääjohtaja, Lambert epäilee Nedićhin olevan vastuussa algoritmeilla toteutetuista hyökkäyksistä. Fisher lähetetään Displacen vuokraamaan hokkaidolaiseen huvilaan, missä Nedićh ja Displacen suojelema Zherkezi oleskelevat. Hän onnistuu eliminoimaan Nedićhin, mutta Lambert ilmoittaa hänelle, että huvila-alueelle on saapunut Douglas Shetlandia kuljettava helikopteri, ja että Shetland on oletettavasti saapunut keskustelemaan Zherkezin kanssa. Fisher salakuuntelee Shetlandin ja Zherkezin välistä keskustelua, minkä päätteeksi Shetland tappaa Zherkezin ja pakenee huvilasta.


text: Yhdysvaltain itsenäisyyspäivänä 4. heinäkuuta pohjoiskorealainen risteilyohjus upottaa "USS Clarance E. Walshin" ja samalla sytyttää Yhdysvaltain ja Pohjois-Korean välisen sodan. Pohjoiskorealaiset kiistävät olevansa vastuussa ohjuksen laukaisusta, joten Fisher lähetetään pohjoiskorealaiseen ohjuspatteristoon tutkimaan, pitävätkö pohjoiskorealaisten väitteet paikkansa. Ohjuspatteristossa Fisher paljastaa, että pohjoiskorealaiset ovat syyttömiä, ja että ohjuslaukaisun takana on algoritmeja käyttänyt Douglas Shetland. Samalla hetkellä ohjuspatteristo laukaisee risteilyohjuksen kohti "Nimitz"-luokan lentotukialus "USS Ronald Reagania" kohti, mutta Fisher onnistuu hankkimaan laukaisun keskeytyskoodit ja käyttää niitä deaktivoidakseen ohjuksen taistelukärjen.


text: Pohjoiskorealaiset joukot ylittävät Pohjois- ja Etelä-Korean välisen rajan ja hyökkäävät Souliin, joka nopeasti muuttuu korealaisten joukkojen väliseksi taistelutantereeksi. Grimsdóttírin mukaan "USS Clarence E. Walshin" tuhoon johtanut ”algoritmihyökkäys” johdettiin Soulin telekommunikaatioaseman kautta, joten Fisherin täytyy tunkeutua rakennukseen ja hankkia algoritmeja koskevat tiedot ennen kuin pohjoiskorealaiset pääsevät niihin käsiksi. Kun Fisher on saanut tiedot haltuunsa, hän lähettää ne Soulin yläpuolella lentävään EA-6 Prowler -koneeseen. Kone kuitenkin joutuu pohjoiskorealaisen ilmatorjunnan havaitsemaksi ja pudottamaksi, jolloin Fisherille annetaan käsky paikantaa ja tuhota koneen hylky ennen kuin pohjoiskorealaiset voisivat saada koneen tietokoneelle tallennettuja tietoja algoritmeista.


text: Third Echelonille ilmenee, että Shetland on järjestänyt Displacen ja tuntemattoman liittolaisensa välille kokouksen tokiolaisessa kylpylässä. Tehtävän aikana Shetlandin liittolainen paljastuu I-SDF:ksi ja Fisher salakuuntelee Shetlandin ja I-SDF:n edustajana toimivan Kanedan keskustelun, jossa Shetlandin tarkoituksena on luovuttaa algoritmeja japanilaisille. Kokouksen päätteeksi Kaneda kuitenkin yrittää tappaa Shetlandin, mutta epäonnistuu ja menettää henkensä. Displacen palkkasotureiden ja I-SDF:n iskusotilaiden taistellessa kylpylän käytävillä Shetland pakenee ja asentaa pommeja, joiden tarkoituksena on tuhota koko rakennus. Fisher kuitenkin purkaa pommit ja rakennuksen katolla käy pitkän keskustelun Shetlandin kanssa. Shetland väittää pitävänsä Yhdysvaltoja liian turmeltuneena, jolloin Fisher joutuu tappamaan vanhan ystävänsä.


text: Shetlandin kuolemasta huolimatta amiraali Otomo, joka paljastuu keisarillista Japania ihailevaksi äärinationalistiksi, saa haltuunsa algoritmeja ja uskoo niiden voivan tehdä Japanista supervallan. Fisher tunkeutuu Japanin puolustusministeriöön, Kokubo Soshoon, ja paljastaa Otomon salaa manipuloineen Japanin hallitusta. Otomo käy videoneuvottelun Japanin itsepuolustusvoimain kenraalin kanssa ja vaatii häntä määräämään hallitusta luovuttamaan kaiken toimivaltansa Japanin keisarille. Kenraali kuitenkin kieltäytyy ja lähettää joukkojaan pidättämään amiraalin, mutta epäonnistuu ja Otomo käyttää algoritmeja laukaistakseen pohjoiskorealaisen risteilyohjuksen yhteen Japanin suurkaupungeista. Fisher kuitenkin tunkeutuu I-SDF:n vedenalaiseen päämajaan ja estää ohjuksen laukaisun, jolloin epätoivoinen Otomo yrittää seppukua. Fisher kuitenkin pelastaa amiraalin hengen ja Otomo joutuu kansainvälisen rikostuomioistuimen eteen sotarikoksista syytettynä. Otomo ottaa täyden vastuun Aasian sodasta ja konflikti Yhdysvaltain ja Pohjois-Korean välillä ratkeaa rauhanomaisesti.


text: On maininnan arvoista, että myös eräs toinen Tom Clancyn romaaneihin pohjautuva ja Ubisoftin julkaisema videopeli, "Tom Clancy’s Ghost Recon 2" (tarkennettuna pelin PlayStation 2 -versio), sijoittuu vuodelle 2007 ja kertoo Yhdysvaltain ja Pohjois-Korean välisestä sodasta. Pelit eivät kuitenkaan sisällä viittauksia toisiinsa.


title: Wilfried Bingangoye

text: Wilfried Bingangoye (s. 25. maaliskuuta 1985) on gabonilainen pikajuoksija.


title: Wilfried Bingangoye

text: Wilfried Bingangoye edusti maataan sadalla metrillä vuoden 2002 Afrikan-mestaruuskilpailuissa, missä hän eteni välieriin saakka. 2004 Ateenan olympialaisissa hän juoksi omassa alkuerässään ajan 10,76, mikä oli hänen oma ennätyksensä, mutta ei riittänyt jatkoon. 2005 Helsingin MM-kisoissa Bingangoye ei päässyt alkueristä jatkoon. Hänen aikansa oli 10,86. Vuoden 2006 Afrikan-mestaruuskilpailuissa Bingangoye karsiutui alkuerissä ajalla 11,27 ja Osakan MM-kisoissa 2007 ajalla 10,53. Pekingin olympialaisissa hän jäi sadan metrin ensimmäisiin alkueriin ajalla 10,87. Berliinin MM-kisoissa 2009 Bingangoye karsiutui alkuerissä ajalla 10,62. Hän pääsi myös Lontoon olympialaisiin 2012 mutta karsiutui sielläkin ajalla 10,89. Samoin kävi Rio de Janeirossa 2016 ajalla 11,03.


title: Wilfried Bingangoye

text: Bingangoye on 175 senttimetriä pitkä ja painaa 80 kilogrammaa. Hänen 100 metrin ennätyksensä on 10,34 ja 200 metrin 21,20.


title: Weilin lause

text: Matematiikassa Weilin lause eli Riemannin hypoteesi käyrille on funktiokuntiin liittyvä epäyhtälö. Sen mukaan jos "F" on yhden muuttujan funktiokunta äärellisen "q"-alkioisen kunnan "K" suhteen, "F/K":n genus on "g" ja "N" on "F/K":n astetta 1 olevien alkujakajien lukumäärä, on voimassa formula_1


title: Simon Bainbridge

text: Simon Bainbridge (s. 30. elokuuta 1952 Lontoo) on brittiläinen säveltäjä ja sävellyksen professori Lontoon Royal Academy of Musicissa sekä University of Louisvillessä Kentuckyssä Yhdysvalloissa. Bainbridge opiskeli sävellystä Royal College of Musicissa John Lambertin johdolla. Hän voitti vuonna 1997 Grawemeyer-palkinnon teoksellaan "Ad Ora Incerta".